Kelantan kekal mundur, PAS kian selesa

ALLAH senantiasa melihat usaha-usaha hambaNya, seperti mana firman Allah dalam surah Ar-Ra’ad ayat 11,

“Sesungguhnya Allah tidak akan mengubah keadaan suatu kaum sehingga mereka mengubah keadaan diri mereka sendiri”.

Persoalan

Adakah PAS akan kekal memerintah Kelantan lagi selepas Pilihan Raya Negeri (PRN)?

Benar, untuk menggantikan PAS dengan parti lain di negeri Kelantan boleh disifatkan sebagai ‘Mission Impossible’.

Saingan yang hadir juga ibarat angin lalu, kegagalan demi kegagalan UMNO-Barisan Nasional (BN) di mata masyarakat turut menyebabkan orang ramai protes dan beralih undi kepada PAS pada Pilihan Raya Umum ke-15 (PRU15) lalu.

Ketereh, Gua Musang, Machang, Tanah Merah dan Jeli yang merupakan kubu kuat UMNO juga dibolot Perikatan Nasional (PN) yang menggunakan logo PAS ketika bertanding tempoh hari.

Kelantan mungkin tidak perlu akan parti baharu, tetapi apa yang perlu diperbaharui adalah corak kepimpinannya. Sebilangan besar rakyat masih sayangkan parti PAS di negeri Cik Siti Wan Kembang ini.

Baik penduduk Melayu, Cina mahupun India rata-rata meluahkan rasa selesa berada di bawah pentadbiran PAS, atas sebab mampu hidup dalam keadaan harmoni dan aman sentosa.

Mereka boleh hidup bersama dalam naungan kerajaan Islam kerana keterbukaan dan toleransi tinggi antara setiap kaum dan agama. Justeru, ramai penganalisis politik berpandangan kedudukan parti ini tidak akan goyah buat masa sekarang di Kelantan.

Dari satu sudut, PAS Kelantan layak dipuji kerana berjaya mengikut ajaran agama Islam dalam membenarkan orang bukan Islam mengamalkan cara hidup masing-masing tanpa provokasi yang tidak perlu seperti di negeri lain. Kehidupan aman dan damai yang dikecapi menjadi antara faktor kemenangan PAS di negeri ini masih sukar dicabar.

Namun faktor ini sahaja tidak cukup untuk menjadikan parti ini bertahan buat jangka masa yang lama. Rata rata melihat pembangunan negeri ini sudah jauh tertinggal di belakang berbanding negeri jirannya, Terengganu.

Sudah 33 tahun memerintah. PAS mungkin terlalu selesa. Tidak dinafikan wujud faktor sekatan peruntukan sejak sekian lama terhadap negeri itu sehingga ia ketinggalan berbanding negeri lain. Namun, adakah PAS masih belum mampu menggiatkan ekonomi negeri lebih kencang setelah tiga dekad berlalu. Ramai pakar, ilmuwan, usahawan yang bukan calang-calang berjaya dilahirkan di negeri ini.

Kesemua sumber itu wajar dimanfaatkan secara optimum dan ditambah baik melalui inisiatif kerajaan negeri agar hasilnya membawa pulangan kepada Kelantan sendiri. Bukan merelakan mereka berhijrah ke tempat lain ekoran kekurangan peluang pekerjaan di negeri sendiri.

Ini sepatutnya menjadi ruang buat PAS bersungguh-sungguh dalam memajukan negeri Kelantan. Kerajaan negeri, pentadbirannya seluruhnya perlu agresif. Negeri serambi Makkah ini mempunyai potensi besar untuk dibangunkan, industri pelancongannya juga menunggu masa untuk dikembangkan sekali gus membolehkan pulangan lumayan diperolehi masyarakat setempat.

Kesedaran kepada pengundi Kelantan hanya mampu berlaku jika mereka bersungguh-sungguh mahukan perubahan terhadap negeri kelahiran mereka.

Tiada masalah mengekalkan PAS di Kelantan namun corak kepimpinan yang sudah gagal bertahun lamanya perlu diubah. Anak muda desaklah supaya kalian memperoleh pimpinan yang lebih berkredibiliti, yang bergesa dalam melakukan kemajuan buat rakyat, dan bukan hanya bermodalkan serangan terhadap pihak lawan tanpa menyedari kelompongan negeri sendiri.

Andalah generasi yang akan membawa suara mendesak membawa perubahan ini. Rakyat Kelantan wajar mengasihani generasi masa hadapan. Selagi tiada tindakan drastik, Kelantan akan berada di takuk sama sehingga 100 tahun sekali pun.

Tidak akan berubah nasib kita, melainkan kita sendiri memulakan langkah untuk mengubahnya.

Wartawan Ismaweb.net,
Ainul Illia Meor Suzurudin


British ‘usir’ Melayu dari Kuala Lumpur secara terancang

BANGI, 21 Muharram 1443H, Isnin – Populasi penduduk Melayu di Kuala Lumpur menurun secara radikal sejak beratus tahun sehingga hari ini kerana ‘muslihat’ penjajah British.

Mendedahkan perkara itu, Ketua Penyelidik Interdisciplinary Research and International Strategy Institute (IRIS Institute), Hanis Noor berkata, ia dilakukan oleh British melalui strategi perbandaran kolonial serta strategi perang – Perang Klang.

Beliau berkata, pada tahun 1891 iaitu selepas berlakunya Perang Klang, demografi penduduk Melayu menurun secara radikal kepada 35 peratus sahaja.

Manakala, jika disoroti pada tahun 1957, bilangan penduduk Melayu di Kuala Lumpur pada ketika itu hanya sebanyak 17 peratus, katanya.

Keadaan ini sangat jauh berbeza daripada zaman Kesultanan Selangor pada tahun 1820 yang mana populasi penduduk Melayu adalah sebanyak 98 peratus, sementara baki dua peratus hanya buruh luar untuk mengerjakan lombong milik orang Melayu, katanya lagi.

“Ketika zaman Kesultanan Selangor, Kuala Lumpur sudah dijadikan sebagai penempatan Melayu dan perlombongan diusahakan. Lombong itu milik sultan dan diberi konsesi kepada penguasa Melayu untuk memakmur dan memajukannya.

“Tetapi, apabila British menjajah, sultan terpaksa memberikan lombong kepada syarikat British,” katanya dalam Webinar Kemerdekaan IRIS: Penjajahan dan Penghapusan Tersusun Orang Melayu di Bandar yang berlangsung, malam ini.

Hanis berkata, pada ketika itu terdapat lima syarikat kapitalis dari London yang ingin menguasai industri perlombongan malah melaksanakan diskriminasi polisi terhadap orang Melayu.

British telah melarang orang Melayu daripada melombong, katanya.

“Orang Melayu ini ditempatkan oleh British ke satu kawasan yang dinamakan Malay Agricultural Settlement yang kita kenal hari ini sebagai Kampung Baru.

“Mereka ditempatkan di sana untuk bertani, namun kawasan itu tanahnya tidak subur. Bayangkan kita dah dilarang daripada melombong, kita terpaksa bertani tetapi tak boleh dilakukan kerana tanah tidak subur,” katanya.

Namun, nasib juga tidak menyebelahi syarikat dari British kerana kelima-lima syarikat itu gagal memajukan perlombongan di Kuala Lumpur atas sebab penguasaan buruh oleh kapitan Cina.

“Akhirnya syarikat British gagal memajukan perlombongan di situ. Dalam catatan yang kami jumpa, direkodkan pada akhir tahun 1,800 atau awal tahun 1,900, anak buah kepada Yap Ah Loy iaitu Yap Ah Shak menguasai 43 buah lombong bijih timah di Kuala Lumpur, hasil daripada pembelian lombong daripada syarikat British, kerana mereka telah menguasai buruh Cina.

“Di sinilah hilangnya pegangan lombong orang Melayu, kemudian lahir golongan konglomerat. Sampai sekarang konglomerat itu masih meraih kekayaan,” katanya.

Selain itu, mengulas lanjut faktor penurunan penduduk Melayu di Kuala Lumpur ketika itu, Hanis berkata, ia berpunca daripada suasana yang tidak kondusif.

“Kuala Lumpur menjadi tempat industri pelacuran, candu, perjudian, pinjaman kredit atau ‘ah long’, secret society seperti kongsi gelap berleluasa ketika itu.

“Bayangkan keluarga Melayu muslim nak hidup dalam keadaan itu. Jadi sehingga 1957, hanya 17 peratus sahaja orang Melayu yang mampu bertahan. Kerana orang Melayu sudah tidak selesa nak hidup di kawasan yang tidak mesra Melayu,” katanya.

Manakala, menurut data banci 2010, seramai 40.5 peratus penduduk ataupun juga digelar ‘warga malam’ di Kuala Lumpur merupakan penduduk bangsa Melayu, sementara bangsa Cina (39.1 peratus).

“Perbezaan peratusan penduduk antara kedua bangsa ini hanya satu peratus. Orang Melayu tak sampai separuh. Daripada 40.5 peratus itu pula, mungkin lebih ramai dalam kategori M40, B40 dan dalam kategori penyewa bukan pemilik hartanah.

“Jadi dakwaan konvensional bahawa orang Melayu menguasai Kuala Lumpur sebenarnya tidak 100 peratus lengkap,” katanya.


Apa tindakan KPM sebelum sekolah dibuka Oktober ini?

BANGI, 15 Muharram 1443H, Selasa – Sekolah dan Kementerian Pendidian Malaysia (KPM) perlu mempunyai kaedah yang jelas bagi memastikan pelajar sudah  menerima vaksin atau sebaliknya.

Pensyarah Kanan, Jabatan Psikologi Pendidikan dan Kaunseling, Fakulti Pendidikan, Universiti Malaya, Dr Mohd Nazri Abdul Rahman berkata, selain memastikan sekolah memiliki senarai pelajar yang sudah divaksin, hal lain juga perlu diambil kira.

Dengan tarikh pembukaan sekolah dijadualkan 3 Oktober, sudah tentu pelajar perlu divaksinkan sebelum tarikh itu, katanya.

“Menerusi aplikasi mySejahtera pelajar dibenarkan untuk mendaftar sebagai penerima vaksin, namun tidak semua mereka mempunyai telefon pintar.

“Masih ada sebahagian yang diletakkan sebagai jagaan ibu bapa di dalam aplikasi berkenaan.

“Tambahan pula, pelajar juga tidak dibenarkan membawa telefon pintar ke sekolah. Jadi kaedah yang terbaik perlu difikir sebelum perkara ini dilaksanakan,” katanya daam tulisan artikel yang disiarkan di BHOnline, hari ini.

Beliau berkata, antara yang disyorkan adalah kaedah pemberian vaksin secara beramai-ramai di sekolah.

Pemberian vaksin ini juga perlu disertai dengan kempen kesedaran dalam kalangan ibu bapa dan pelajar.

“Langkah ini diharap dapat meningkatkan kesedaran ibu bapa terhadap program imunisasi COVID-19.

“Ini kerana sebahagian mereka itu datang daripada golongan berpendidikan, mudah mendapat capaian maklumat berkenaan vaksin COVID-19 yang terkini.

“Namun sayang, capaian maklumat yang pantas jika tidak disertakan dengan kefahaman yang betul, ini akan menyebabkan masalah menjadi lebih kritikal, dan secara tidak langsung akan menambahkan lagi statistik jangkitan penyakit di dalam komuniti,” katanya.

Sebagai institusi yang mendidik, Dr Mohd Nazri berkata, sekolah sewajarnya dapat memberi penerangan maklumat sebenar mengenai bahan vaksin, cara pemprosesan vaksin serta impak mudarat vaksin.

Pada masa sama, ibu bapa juga disaran bertindak lebih rasional demi kepentingan bersama dan bukan hanya memikirkan diri sendiri sahaja.

“Ingatlah, mencegah itu lebih baik dari merawatnya. Apabila sesebuah komuniti menerima vaksin secukupnya dan membina imuniti kelompok, maka pembukaan sesi persekolahan dilihat sebagai rasional,” katanya.


KKM mahu rakyat ‘biasakan yang betul, betulkan yang biasa’

KUALA LUMPUR, 12 Rabiulakhir 1442H, Sabtu – “Biasakan yang betul, dan betulkan yang biasa,” itu nasihat Kementerian Kesihatan (KKM) kepada orang ramai supaya mematuhi prosedur operasi standard (SOP) ketika menghadiri sebarang jenis perhimpunan dan ketika berada di tempat awam.

Ketua Pengarah Kesihatan Tan Sri Dr Noor Hisham Abdullah berkata ingatan itu berikutan semakin banyak kluster terbentuk daripada perhimpunan sosial kebelakangan ini yang tidak mengikut SOP.

“Ini termasuklah perhimpunan besar-besaran yang melibatkan kaum keluarga, majlis keraian dan upacara keagamaan. Perhimpunan-perhimpunan ini telah turut dihadiri oleh individu-individu yang bergejala,” menurutnya dalam kenyataan hari ini.

Beliau berkata sebagai contoh Kluster Enggor di Perak serta Kluster Indah Mas di Wilayah Persekutuan Kuala Lumpur dan Selangor, yang bermula dengan perhimpunan keluarga dan seterusnya telah merebak dalam komuniti.

Selain itu, Kluster Inai dan Kluster Jambul di Sabah adalah antara kluster yang berpunca daripada majlis keraian.

Kluster Mentari yang melibatkan Selangor, Negeri Sembilan dan Wilayah Persekutuan Kuala Lumpur pula berpunca daripada upacara keagamaan membabitkan ahli keluarga serta kenalan yang hadir dalam satu upacara kematian di Nilai, Negeri Sembilan.

“Penjarakan fizikal sememangnya sukar diamalkan di kawasan yang sesak dan sempit namun mengambil iktibar daripada kejadian kluster-kluster ini, masyarakat dinasihatkan untuk akur dan patuh kepada nasihat yang diberikan. Ini bagi mengurangkan risiko jangkitan di dalam komuniti,” katanya.

Sehubungan itu, Dr Noor Hisham meminta orang ramai supaya mematuhi SOP dalam semua keadaan dan di semua tempat memandangkan aktiviti perhimpunan yang dianjurkan tanpa pematuhan akan meningkatkan risiko penularan COVID-19 kepada orang ramai.

“…amat penting bagi kita sentiasa berwaspada dan berusaha melindungi diri sendiri, keluarga dan juga masyarakat di sekeliling kita daripada mendapat jangkitan COVID-19,” katanya. – Bernama


16 maut pesawat bawa penerjun di Russia terhempas

MOSCOW, 3 Rabiulawal 1443H, Ahad – Sekurang-kurangnya 16 orang terbunuh dan enam yang lain cedera selepas sebuah pesawat yang membawa penerjun terhempas di wilayah Tatarstan Russia.

Pesawat itu – yang terhempas berhampiran bandar Menzelinsky – membawa 20 penerjun serta dua anak kapal.

Kementerian Kesihatan berkata, enam mangsa berada dalam keadaan yang sangat serius.

Insiden itu berlaku kira-kira jam 9:23 pagi waktu tempatan.

Gambar yang disiarkan oleh kementerian menunjukkan pesawat itu pecah dua dengan muncungnya lekuk teruk.

Menurut Gabenor Tatarstan, Rustam Minnikhanov, pada ketinggian 70 meter, juruterbang melaporkan bahawa enjin di sebelah kiri gagal berfungsi dan cuba melakukan pendaratan cemas berhampiran bandar Menzelinsk.

Juruterbang cuba menerbangkan pesawat ke kiri untuk mengelak kawasan yang dihuni, katanya.

Bagaimanapun sayap pesawat menghentam sebuah trak ketika pesawat mendarat dan terbalik.

Piawaian keselamatan penerbangan Rusia diperketat sejak beberapa tahun kebelakangan ini, namun kemalangan terus berlaku terutamanya di wilayah terpencil.

Bulan lalu, sebuah pesawat pengangkutan Antonov An-26 terhempas di timur Rusia mengorbankan enam orang. – Agensi


Selangor sudah 80 peratus bersedia hadapi banjir

SHAH ALAM, 3 Rabiulawal 1444H, Jumaat – Menteri Besar, Datuk Seri Amirudin Shari berkata, Selangor sudah melakukan persediaan sebanyak 80 peratus bagi menghadapi banjir yang dijangka berlaku dalam bulan mendatang.

Beliau berkata, persediaan yang lengkap termasuk meletakkan peralatan dan aset diperlukan untuk menyelamat di setiap daerah di negeri ini sudah dilakukan.

“Baki 20 peratus lagi melibatkan tindakan sebenar seperti melaporkan insiden secara berkesan (kepada agensi berkaitan),” katanya.

Amiruddin berkata, negeri ini banyak belajar daripada banjir tahun lepas yang menyaksikan kehilangan nyawa serta harta benda, dan akan diperbaiki dengan sewajarnya.

“Kerajaan negeri telah mengeluarkan arahan kepada semua agensi Persekutuan dan negeri supaya bersiap sedia menghadapi sebarang banjir bermula dari sekarang.

“Kami mahu mengelak kehilangan nyawa seperti kejadian banjir sebelum ini,” katanya.

Menurut Amirudin, Selangor telah memperuntukkan RM5 juta sekiranya banjir berlaku, yang mana RM4 juta adalah daripada dana COVID-19 yang disumbangkan oleh orang ramai dan baki RM1 juta daripada kerajaan negeri.

Dalam pada itu, beliau berkata, pelbagai program latihan dan simulasi sedang dimulakan oleh kerajaan Selangor bagi melatih semua kakitangan dan agensi berkaitan agar bersedia menghadapi sebarang kemungkinan.

Salah satu acara tersebut ialah program latihan dan simulasi bencana selama dua hari yang dilancarkan oleh Amirudin.

Latihan simulasi itu juga menekankan kepada koordinasi dan sinkronisasi semua agensi berkaitan yang terlibat dalam kerja bantuan.

Program simulasi dan latihan itu juga bertujuan untuk menambah baik prosedur operasi standard yang berkaitan dengan menyelamat mengikut prasyarat Majlis Keselamatan Negara.

“Ini bagi membolehkan bencana dikendalikan dengan cepat dan cekap bagi mengelak kehilangan nyawa. Dalam bencana, mencari dan menyelamat mesti dimulakan segera,” katanya.

Terdahulu dalam ucapannya, Amirudin berkata, kerajaan negeri telah mengarahkan 15,972 kakitangan daripada 67 agensi Persekutuan dan negeri untuk bertugas menghadapi banjir.

Beliau berkata, kira-kira 2,611 aset kerajaan termasuk bot, pacuan empat roda, lori, jet ski dan jengkaut turut siap.

Seramai 343 kakitangan daripada 67 agensi Persekutuan dan negeri menghadiri program yang bermula pada Rabu.

Agensi Pengurusan Bencana Negara telah mengumumkan baru-baru ini bahawa lapan daripada sembilan daerah Selangor – Klang, Petaling, Gombak, Hulu Langat, Sepang, Kuala Langat, Sabak Bernam dan Kuala Selangor – telah dikenal pasti sebagai ‘hot spot’ banjir.

Jabatan Pengairan dan Saliran berkata, hanya daerah Hulu Selangor tidak termasuk dalam senarai kawasan ‘hot spot’.

Sebanyak 52 ‘hot spot’ di negeri ini juga dikenal pasti terdedah kepada banjir teruk.

Dalam banjir tahun lepas di Selangor, 25 orang kehilangan nyawa manakala banyak rumah dan harta benda musnah.


Banyak aduan dakwa polis tak ambil tindakan sindiket dadah, judi

KUALA LUMPUR, 12 Jamadilawal 1442H, Ahad – Jabatan Integriti dan Pematuhan Standard (JIPS) pasukan Polis Diraja Malaysia (PDRM) menerima banyak aduan daripada orang awam mendakwa segelintir pegawai dan anggota polis tidak menjalankan tanggungjawab sebagai penguat kuasa undang-undang di negara ini.

Mendedahkan perkara itu, Pengarah JIPS Bukit Aman Datuk Zamri Yahya berkata antara kes yang didakwa tidak diambil tindakan adalah berkaitan sindiket pengedaran dadah dan perjudian.

Beliau berkata antaranya melibatkan kesalahan tidak melaporkan dan tiada tindakan diambil terhadap kes-kes jenayah yang dilapor oleh orang awam dengan mendiamkan diri serta membiarkan kawasan tadbiran mereka berleluasa dengan sindiket berkenaan.

“Sebagai contoh terdapat segelintir Ketua Polis Daerah (KPD) yang berpakat dan bersekongkol dengan sindiket pengedaran dadah dan perjudian dengan mengambil habuan tertentu.

“Apabila ada orang awam melaporkan terdapat kegiatan sedemikian (pengedaran dadah dan perjudian), KPD yang menjaga kawasan di bawah pentadbiran masing-masing menafikan menerima aduan atau laporan daripada orang awam,” katanya kepada Bernama.

Zamri berkata isu salah laku dan masalah integriti dalam kalangan anggota dan pegawai masih berterusan walaupun banyak tindakan tatatertib telah diambil sejak 1986.

Beliau berkata habuan sindiket berkenaan dikatakan semakin meningkat mengikut peredaran zaman.

“Jika dahulu, kita hanya ada nombor ekor (tanpa lesen) dan zaman sekarang banyak perjudian dalam talian dan duit yang ditawarkan juga tinggi serta banyak pusat hiburan,” katanya.

Sementara itu, Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata JSJN tidak akan berkompromi dengan mana-mana pegawai dan anggota jabatan itu yang didapati terlibat dengan sindiket dadah, sama ada secara langsung mahupun tidak.

“Saya tidak boleh nafikan ada anggota polis yang terlibat penjualan ketum…kami ada terima laporan berhubung perkara ini dan anggota ini akan dituduh di mahkamah.

“…dan tindakan itu bukan sampai di situ sahaja, JIPS juga akan mengambil tindakan sehingga mereka ini boleh dibuang kerja,” katanya dalam nada tegas. – Bernama


Peruntukan RM40 juta bantu operasi maahad tahfiz

IPOH, 9 Rabiulakhir 1443H, Ahad – Isu maahad tahfiz yang tidak beroperasi berikutan Perintah Kawalan Pergerakan (PKP) bakal ditangani dengan peruntukan sebanyak RM40 juta bagi membantu kos pengoperasiannya, kata Menteri di Jabatan Perdana Menteri (Hal Ehwal Agama), Idris Ahmad.

Beliau berkata, jumlah itu merupakan baki daripada peruntukan bagi tujuan prasarana dan infrastruktur, selepas sehingga kini RM60 juta telah diagihkan kepada institusi yang memerlukan.

“Kos operasi tidak timbul setakat ini. Terdapat RM40 juta lagi untuk digunakan bagi prasarana dan infrastruktur, tetapi oleh kerana perundingan saya dengan Menteri Kewangan, kita minta tukarkan kepada agihan untuk operasi jadi boleh kita beri sedikit sebanyak lebihan peruntukan ini.

“Yang kedua ia juga diluluskan hanya untuk maahad tahfiz dan sekolah pondok yang berdaftar, tetapi kita cuba bagi walaupun tidak berdaftar dengan harapan mereka akan berdaftar untuk mendapatkan bantuan,” katanya.

Beliau berkata demikian ketika ditemui pemberita selepas menyerahkan bantuan Program Inspirasiku MyHAUS Yayasan Pembangunan Ekonomi Islam Malaysia (YaPEIM) Negeri Perak di Kampung Sri Aman, Menglembu di sini hari ini.

Idris berkata, tiada laporan penutupan maahad tahfiz setakat ini, malah ia akan beroperasi seperti biasa mengikut prosedur operasi standard (SOP) yang ditetapkan Kementerian Kesihatan dan Majlis Keselamatan Negara.

Ogos lepas, media melaporkan sebanyak 64.7 peratus maahad tahfiz di Malaysia perlu menutup operasi mereka atas arahan kerajaan.

Perkara itu didedahkan Presiden Permata Al-Quran Manolito Mohd Dahlan, yang menyatakan perkara itu dikesan selepas kajian pihaknya terhadap 512 maahad tahfiz di seluruh negara.

Manolito dilaporkan berkata, kajian turut mendapati 11.7 peratus maahad tahfiz perlu memberhentikan semua kakitangan, mampu bayar separuh gaji (52 peratus) dan boleh bertahan tidak lebih tiga bulan (34.4 peratus).

Sementara itu, Idris berkata, rancangan Model Kelas al-Quran dan Fardhu Ain (KAFA) Perdana yang memberi jawatan tetap kepada guru Kafa, masih diteruskan kerajaan dan masih dalam proses akhir pelaksanaannya.

“Perkara itu melibatkan soal kajian, soal pencen dan sebagainya, yang memerlukan pentadbiran. Saya baru bermesyuarat dengan pihak Jakim dan pihak Kementerian Pendidikan, sebenarnya proses itu sudah dibuat sebahagian cuma hendak bincang termasuk perkara melibatkan waktu kelas beroperasi yang berbeza antara negeri.

“Penyelarasan ini dilaksanakan oleh Majlis Agama Islam negeri atau Jabatan Agama Islam negeri, manakala kita hanya mencadangkan dari segi waktu beroperasi, mengajar dan sebagainya. Kertas-kertas itu sudah siap dan pemberian jawatan tetap dalam proses,” katanya.

Pada Januari lepas, Datuk Seri Zulkifli Mohamad al-Bakri yang sebelum ini memegang jawatan Menteri di Jabatan Perdana Menteri (Hal Ehwal Agama) menjelaskan, pihaknya dalam proses akhir penyediaan Memorandum Jemaah Menteri untuk kelulusan Kabinet bagi pelaksanaan Rintis Model KAFA Perdana.

Program rintis yang membabitkan empat buah negeri iaitu Wilayah Persekutuan Kuala Lumpur, Kelantan, Pahang dan Sabah, akan dilaksanakan di 12 buah sekolah masing-masing tiga buah sekolah di Kelantan, Pahang, Sabah dan Kuala Lumpur.

Projek itu juga bakal menjadi penanda aras untuk kerajaan mewujudkan jawatan tetap dan berpencen kepada guru-guru Kafa pada masa akan datang, serta akan dibayar elaun setaraf dengan DG29.

Terdahulu, Idris melakukan simbolik penyerahan bantuan pembinaan tempat tinggal di bawah Program Inspirasiku MyHAUS berjumlah RM40,000 kepada peniaga Azidi Sudin, 53, yang berstatus asnaf dan dibantu dari pelbagai sudut menerusi program berkenaan.

Azidi yang berniaga air dan menjual pisang goreng hanya berpendapatan RM1,300 sebulan malah perlu menyara enam anaknya termasuk seorang yang berstatus Orang Kurang Upaya (OKU), turut dibantu melalui program bantuan perniagaan berjumlah RM5,000 serta Bantuan Inspirasi Pendidikan Anak berjumlah RM5,000 yang mana keseluruhannya berjumlah RM50,000. – Bernama


Penceroboh haram biadab serang dua masjid di Tebing Barat

HEBRON, 25 Rabiulakhir 1444H, Ahad – Peneroka pelampau Israel menceroboh dua masjid dan memecahkan cermin tingkap ketika serangan ke atas kejiranan Bab al-Zawiya di bandar Hebron, selatan Tebing Barat yang diduduki.

Memetik laporan agensi berita Palestin, Wafa, penceroboh Israel yang dikawal oleh tentera lengkap bersenjata menyerbu kedua-dua masjid itu ketika mereka mengadakan perhimpunan provokatif di kawasan kejiranan.

Lagi menjengkelkan apabila mereka menjerit kata-kata kesat dan slogan perkauman terhadap penduduk Palestin.

Semalam, beberapa rakyat Palestin mengalami kecederaan dalam serangan oleh peneroka haram di kawasan kejiranan Tel Rumeida di bandar itu.

Penceroboh membaling batu dan botol kosong di rumah dan menyerang secara fizikal serta membelasah penduduk Palestin, mencederakan sebahagian daripada mereka.

Pasukan keselamatan Israel yang mengiringi peneroka dalam serangan itu juga menahan dua pemuda Palestin ketika berada di hadapan rumah mereka di kawasan kejiranan.

Peneroka juga menyerbu gerai penjual dan orang lalu lalang ketika melalui lorong-lorong kejiranan, disokong dan dikawal oleh tentera dan polis Israel.

Bandar lama Hebron menjadi pusat keganasan peneroka sejak beberapa minggu lalu, dengan serangan dilaporkan di sana hampir setiap hari. – Agensi


Taliban benar AS keluar dari Afghanistan selepas 31 Ogos

WASHINGTON, 17 Muharram 1443H, Khamis – Taliban memberi jaminan, rakyat Amerika dan warga Afghanistan yang ingin meninggalkan negara tersebut boleh berbuat demikian walaupun selepas tempoh yang diberikan tamat, kata Setiausaha Negara Antony Blinken pada Rabu.

Tarikh akhir untuk tentera dan rakyat Amerika meninggalkan Aghanistan adalah pada 31 Ogos.

“Ini kerana usaha untuk membawa keluar rakyat Afghanistan tidak dapat dilakukan hingga 31 Ogos, kami sangat fokus dengan usaha membantu mereka yang ingin meninggalkan negara itu,” lapor Agensi Anadolu memetik kenyataan Blinken.

Blinken berkata Washington sepakat dengan bakal kerajaan Afghanistan di bawah pendekatan “points of incentive” dan “point of leverage” berhubung rakyat Afghanistan dan Amerika yang ingin meninggalkan negara itu. – Bernama


Polis bongkar makmal proses dadah dalam minuman, serbuk jus

GEORGE TOWN, 7 Rejab 1442H, Jumaat – Polis membongkar makmal memproses dadah yang dicampur dalam minuman dan serbuk jus sebelum dibungkus semula serta merampas pelbagai dadah bernilai RM77,318 dalam serbuan di sebuah kondomonium mewah, Lebuh Sungai Pinang di sini, Rabu lepas.

Ketua Polis Daerah Timur Laut ACP Soffian Santong berkata bertindak hasil maklumat dan risikan yang dijalankan sepasukan polis menyerbu kondominium itu pada 2.40 pagi sebelum menahan seorang lelaki berusia 20 tahun dan merampas sejumlah dadah.

“Polis kemudiannya memeriksa sebuah unit kondominium di situ dan berjaya membongkar makmal memproses dadah serta menahan teman wanitanya berusia 21 tahun.

“Dalam pemeriksaan di rumah pasangan kekasih itu, polis merampas 2,396 gram (g) methylenedioxy-methamphetamine (MDMA), 338.5 g (ketamin), 576 biji pil ecstacy dan 390 pil erimin 5 serta pelbagai pek minuman jus buah-buahan segera dan minuman bertenaga yang semuanya bernilai RM77,318,” katanya pada sidang akhbar di sini hari ini.

Katanya berdasarkan siasatan awal, suspek lelaki itu berperanan sebagai penghantar dadah yang menerima upah antara RM500 hingga RM800 setiap kali membuat penghantaran di beberapa lokasi dan kondominium mewah berkenaan disewa oleh abang suspek yang berusia 20-an yang sedang diburu polis.

Soffian berkata modus operandi sindiket itu ialah menjadikan kondominium tersebut sebagai tempat memproses dadah, membungkus dan menyimpan semua bahan terlarang berkenaan sejak awal Januari lepas dan dadah berkenaan dijual di sekitar negeri ini.

“Sindiket itu sangat licik kerana setiap ahlinya mempunyai peranan masing-masing malah mereka tidak pernah berjumpa antara satu sama lain dan hanya berhubung melalui aplikasi WeChat ..misalnya lelaki yang ditahan itu, dia hanya penghantar dadah dan tidak pernah memproses bahan terlarang tersebut.

“Terdapat seorang lagi lelaki yang berperanan memproses dadah di kondominium itu dan setiap kali dia datang ke situ pasangan kekasih tersebut akan keluar serta tidak boleh berjumpa. Supek juga memaklumkan dia tidak pernah berjumpa dengan ketua sindiket mereka serta menerima arahan menerusi WeChat termasuk mengambil duit ditinggalkan pembeli dadah di beberapa lokasi tertentu seperti di bawah tayar kereta di kawasan parkir kenderaan,” katanya.

Menurut Soffian sindiket berkenaan memproses dadah jenis MDMA dengan mencampurkan dalam serbuk minuman segera dan menjual kepada pelanggan yang mahu berpesta liar berikutan pusat hiburan masih belum dibuka ketika pelaksanaan Perintah Kawalan Pergerakan (PKP) sekarang ini.

Katanya, setiap bungkusan minuman segera yang dicampur dengan dadah itu dijual pada harga RM180 dan suspek lelaki yang ditahan tersebut mampu mengaut keuntungan sehingga RM20,000 setiap bulan.

“Polis turut menyita sebuah kereta bernilai RM58,500 serta wang tunai sebanyak RM1,100, pasangan kekasih yang kini direman selama enam hari bagi membantu siasatan,” katanya menambah polis juga sedang mengesan beberapa lagi ahli sindiket termasuk dalang utamanya.

Kes disiasat di bawah Seksyen 39B Akta Dadah Berbahaya 1952. – Bernama


Kuwait mahu cetak 100,000 al-Quran terjemahan bahasa Sweden

KUWAIT CITY, 24 Zulhijjah 1444H, Khamis – Kerajaan Kuwait mengumumkan rancangan menerbitkan 100,000 naskhah al-Quran terjemahan dalam bahasa Sweden untuk diedarkan di negara Scandinavia itu.

Langkah itu sebagai tindak balas kepada insiden pembakaran al-Quran secara provokatif di Stockholm pada hari bertepatan dengan Aidiladha bulan lalu.

Majlis Menteri memutuskan perkara itu ketika mesyuarat mingguannya dengan inisiatif dikemukakan Perdana Menteri, Sheikh Ahmad Nawaf Al-Ahmad Al-Sabah, yang menugaskan Pihak Berkuasa Awam bagi Penjagaan Awam untuk mencetak dan menerbitkan naskhah al-Quran.

Penerbitan al-Quran terjemahan dijangka siap tidak lama lagi, akan diedarkan ke masjid, perpustakaan, sekolah dan institusi lain di seluruh Sweden dengan kerjasama Kementerian Luar Negeri.

Kerja penterjemahan telah dijalankan oleh mendiang Knut Bernstrom, seorang penterjemah Sweden yang terkenal dan memeluk Islam.

Kuwait antara kebanyakan negara majoriti Islam dan Arab yang mengutuk insiden pembakaran al-Quran yang dibenarkan oleh pihak berkuasa Sweden.

Kementerian Luar Negeri Kuwait menegaskan, langkah provokatif serius ini menyinggung perasaan umat Islam di seluruh dunia.

“Kuwait mengingatkan masyarakat antarabangsa dan semua negara berkenaan mengenai tanggungjawab menentang kebencian dan ekstremisme agama.

“Hentikan tindakan bermusuhan yang menyasarkan kesucian umat Islam.

Dilaporkan Kuwait turut serta dalam menyediakan draf resolusi, bersama Pertubuhan Kerjasama Islam (OIC), untuk dibentangkan di hadapan Majlis Hak Asasi Manusia Pertubuhan Bangsa-Bangsa Bersatu (UNHRC) bagi menghadapi kebencian agama dan mencemarkan kesucian agama. – Agensi


Pelangai: Kecewa pemilihan calon BN punca Haslihelmy tanding Bebas

BENTONG, 7 Rabiulawal 1445H, Sabtu – Kecewa dengan pemilihan calon Barisan Nasional (BN) didakwa antara punca utama bekas ahli UMNO, Haslihelmy DM Zulhasli, 36, bertanding atas tiket Bebas pada Pilihan Raya Kecil (PRK) Dewan Undangan Negeri (DUN) Pelangai.

Beliau mendakwa, parti itu mengetepikan mereka dalam hierarki UMNO Bahagian Bentong apabila memutuskan untuk memilih Datuk Amizar Abu Adam sebagai calon BN.

“Amizar sebelum ini pernah tewas di kerusi Dewan Undangan Negeri (DUN) Ketari semasa Pilihan Raya Umum Ke-15 (PRU15), malah tewas pada pemilihan peringkat bahagian tahun ini (untuk jawatan naib pengerusi).

“Kepimpinan UMNO negeri gagal mendengar suara akar umbi parti. UMNO Bahagian Bentong telah mengesahkan Datuk Zaini (Pemangku Ketua UMNO Bahagian Bentong, Datuk Seri Mohamad Zaini Salleh) dan sehingga 3 petang pada 20 September, beliau masih menjadi calon.

“Namanya ditukar pada waktu petang. Jika pucuk pimpinan parti memilih Datuk Zaini, maka saya tidak akan bertanding,” katanya seperti dilapor akhbar tempatan.

Terdahulu, Presiden UMNO, Datuk Seri Dr Ahmad Zahid Hamidi ketika ditemui pemberita di pusat penamaan calon Dewan Orang Ramai FELDA Kemasul memaklumkan, keahlian Haslihelmy bagi Cawangan Kampung Sum-Sum, Janda Baik secara automatik digugurkan selepas beliau bertanding sebagai calon Bebas.

PRK DUN Pelangai pada 7 Oktober ini akan menjadi pertembungan tiga penjuru antara Haslihelmy, Amizar dan calon Perikatan Nasional (PN), Kasim Samat.

Sementara itu, Haslihelmy yang juga Presiden Pertubuhan Suara Anak Pahang berkata, walaupun tidak mempunyai jentera pilihan raya yang besar dan tenaga kerja kuat berbanding calon lain, langkahnya itu mendapat sokongan daripada golongan muda di Pelangai.

“Saya ada cara tersendiri untuk melawan pertempuran ini (PRK Pelangai). Saya tidak akan memasang sepanduk dan poster sebaliknya pergi berkeliling bertemu penduduk di Pelangai untuk memperkenalkan diri dan mendapatkan sokongan mereka… Saya telah banyak menganjurkan aktiviti bersama belia di Pelangai,” katanya.

Ketika ditanya mengenai keahlian UMNO, Haslihelmy berkata, beliau masih sayangkan parti itu tetapi ia telah menyimpang daripada prinsip asalnya dan memberikan sokongan kuat kepada DAP, walaupun kedua-dua parti sepatutnya hanya bekerjasama untuk membentuk kerajaan perpaduan.

“BN dan Pakatan Harapan tidak perlu bekerjasama semasa pilihan raya kecil atau pilihan raya negeri.

“Bagaimanapun, mereka kini telah bergabung sebagai pasukan… Ini tidak wajar untuk penyokong BN lebih-lebih lagi kita telah mengamalkan pendirian ‘No DAP’ semasa pilihan raya umum lalu,” katanya.


Status doktor kontak, sampai bila nak kekal UD43?

BANGI, 27 Zulkaedah 1444H, Jumaat – Jabatan Perkhidmatan Awam (JPA) digesa memberi penjelasan berhubung status doktor kontrak sama ada berpeluang mendapat kenaikan pangkat ke UD47.

Presiden Persatuan Perubatan Malaysia (MMA), Dr Muruga Raj Rajathurai berkata, mengikut status quo ianya dilihat tidak adil kerana walaupun ada pembaharuan kontrak, namun pegawai perubatan ini masih kekal dengan gred UD43 dengan tangga gaji ynng sama.

“Tindakan ini jelas tidak adil kerana tidak mengambil kira pengalaman dan tahun mereka berkhidmat walaupun sebahagian mereka berkhidmat lebih lima hingga enam tahun.

“JPA sepatutnya mengambil kira pegawai perubatan kontrak yang melengkapkan peperiksaan dan memasuki fasa pewartaan kepakaran mereka.

“Langkah untuk menyerap kumpulan ini ke dalam perkhidmatan tetap sebagai pakar juga perlu diumumkan,” katanya dalam kenyataan, hari ini.

Beliau menegaskan, JPA juga perlu mempertimbangkan tempoh perkhidmatan mereka sejak menjadi pegawai perubatan kontrak bagi kenaikan pangkat dan bukannya menetapkan semula mereka sebagai kakitangan baharu UD43.

Justeru, kriteria pemilihan yang lebih telus dan adil perlu dilakukan untuk pegawai perubatan tetap.

Kementerian Kesihatan (KKM) juga digesa untuk menyelesaikan isu penempatan eHouseman (eHO) dalam kalangan pegawai perubatan yang didakwa mempunyai beberapa isu khususnya membabitkan perpindahan.

Katanya, pasukan doktor ini mengalami kesukaran mengakses portal eHO, dengan kelewatan sistem menjejaskan proses permohonan semua yang terbabit.

“Pemilihan penempatan dijalankan secara ‘siapa cepat dia dapat’ dengan doktor dibahagikan kepada beberapa fasa pemilihan.

“Namun tidak semua pilihan negeri dan kemudahan perubatan disediakan dalam setiap fasa pemilihan, membawa kepada sistem yang tidak adil dan sebahagiannya berasaskan nasib,” katanya.


Parti politik ‘menang’ diminta kemuka surat akuan berkanun

KUALA LUMPUR, 25 Rabiulakhir 1444H, Ahad – Yang Dipertua Dewan Rakyat, Tan Sri Azhar Azizan Harun meminta parti politik yang menang jumlah kerusi substantial pada PRU15 mengemukakan nama parti dan ahli Parlimen bebas (sekiranya ada), yang bersetuju menganggotai gabungan yang mempunyai sekurang-kurangnya 112 kerusi.

Tujuan itu katanya, bagi menubuhkan kerajaan Persekutuan melalui surat akuan berkanun.

Beliau berkata, perkara itu sudah beliau maklumkan kepada ketua-ketua dan setiausaha-setiausaha parti berkenaan, melalui surat yang diutuskan hari ini bagi menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Mereka juga diminta menamakan seorang daripada ahli Dewan Rakyat dalam gabungan mereka, yang diberi kepercayaan untuk menjadi Perdana Menteri ke-10 melalui surat akuan berkanun dari setiap ahli Dewan Rakyat yang menganggotai gabungan tersebut, yang dinyatakan dengan terang dan jelas,” katanya dalam kenyataan hari ini.

Azhar berkata, dokumen-dokumen tersebut perlu diserahkan ke Istana Negara selewat-lewatnya esok sebelum pukul 2 petang.

Terdahulu, Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan hari ini berkata Yang di-Pertuan Agong menerima maklum bahawa pada PRU15 semalam, tiada gabungan parti politik yang berjaya memperoleh majoriti mudah kerusi Parlimen.

Menurutnya, Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada PRU15, memaklumkan kepada Istana Negara mengenai gabungan parti, dan menamakan calon perdana menteri yang dipersetujui untuk membentuk kerajaan baharu sebelum 2 petang, esok. – Bernama


92 peratus kes tertunggak bukan COVID-19 berjaya diselesaikan

PUTRAJAYA, 23 Muharram 1444H, Ahad – Kementerian Kesihatan (KKM) berjaya menyelesaikan kes rawatan tertunggak bukan COVID-19 di hospital kerajaan di seluruh negara sebanyak 92 peratus setakat ini daripada jumlah 57,355 kes dilaporkan pada September 2021.

Menteri Kesihatan, Khairy Jamaluddin berkata, kementerian kini dalam usaha untuk menyelesaikan baki 4,833 kes rawatan yang tertunggak itu dalam tempoh terdekat.

Beliau berkata, penyelesaian kes tertunggak itu disumbangkan oleh beberapa inisiatif KKM termasuk penyumberluaran pesakit hospital kerajaan ke hospital swasta.

“Sebab itu kita melakukan penyumberluaran (ke) hospital swasta. Kalau kita tengok hospital awam penuh (dan) hospital swasta kosong, jadi pesakit bukan COVID-19 kita hantar kepada hospital swasta.

“Alhamdulillah, setelah kita melaksanakan langkah tersebut, pada September dan Oktober (2021), keadaan semakin baik dan kes semakin menurun,” katanya pada Simposium Keluarga Malaysia bertajuk ‘Keluarga Malaysia Menangani Cabaran Kesihatan’, di sini, hari ini.

Sementara itu, Khairy turut mengumumkan sejumlah 4,053 Pegawai Perubatan, Pegawai Pergigian dan Pegawai Farmasi telah berjaya ditawarkan lantikan tetap oleh Suruhanjaya Perkhidmatan Awam (SPA) setakat minggu lepas.

Katanya, jumlah perlantikan itu merupakan urusan pengambilan jawatan tetap terbesar pernah dilaksanakan sejak 2016. – Bernama


Adakah Zahid, Najib akan corak ‘langkah ketara’ kes mahkamah?

BANGI, 29 Zulkaedah 1442H, Sabtu – Rakyat pastinya ternanti-nanti perubahan yang akan dibawa Datuk Seri Ismail Sabri Yaakob selepas dilantik sebagai Timbalan Perdana Menteri.

Rabu lalu, Ismail Sabri yang juga Ahli Parlimen Bera dilantik Timbalan Perdana Menteri dan kekal memegang portfolio Menteri Pertahanan ketika ini.

Pejabat Perdana Menteri memaklumkan, pelantikan ini akan dapat membantu Perdana Menteri, Tan Sri Muhyiddin Yassin menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini.

Pada masa sama, Ahli Parlimen Sembrong, Datuk Seri Hishammuddin Hussein pula dilantik sebagai Menteri Kanan Luar Negeri.

Sebagai Menteri Kanan, beliau akan mengetuai Kluster Keselamatan yang sebelum ini diketuai Ismail Sabri.

Selain itu, Perdana Menteri bersetuju supaya Hishammuddin membantu beliau dalam pelaksanaan Pelan Pemulihan Negara (PPN).

Mengulas perkara ini, mantan Naib Presiden BERJASA, Ustaz Mohd Hazizi Ab Rahman menegaskan, keputusan besar ini seharusnya memberi kestabilan kepada kerajaan.

“Saya berpendapat keadaan sekarang, apabila Datuk Seri Ismail Sabri dilantik ke jawatan Timbalan Perdana Menteri, seharusnya lebih menstabilkan kerajaan.

“Harapnya ini akan mengetepikan terus peluang Azmin (Menteri Perdagangan Antarabangsa dan Industri) untuk berada dalam perebutan jawatan utama, sementelahan kerusi Gombaknya pun sudah goyah menanti Pilihan Raya Umum (PRU) sahaja,” katanya dalam kenyataan di Facebook, hari ini.

Selain itu, beliau juga menantikan langkah Datuk Seri Dr Ahmad Zahid Hamidi dan Datuk Seri Najib Razak susulan perkembangan itu.

“Adakah Zahid dan Najib akan mengorak langkah yang lebih ketara petunjuk motifnya ke arah kes mahkamah mereka? Kita hanya boleh perhati. Memualkan,” katanya.


Sabah, Sarawak sebagai wilayah? Pinda Perlembagaan dah lulus baru umum

BANGI, 27 Syaaban 1442H, Jumaat – Penggunaan istilah wilayah untuk Sabah dan Sarawak memerlukan kajian terperinci serta pindaan Perlembagaan.

Justeru panggilan digunakan Perdana Menteri, Tan Sri Muhyiddin Yassin untuk Sabah dan Sarawak – yang sebelumnya disebut sebagai ‘negeri’ ditukar kepada ‘wilayah’ – dianggap tidak wajar kerana Perlembagaan tidak dipinda secara rasmi.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, jika mahu digunakan juga istilah wilayah barangkali ada implikasi terhadap kuasa Dewan Undangan Negeri (DUN) Sabah dan Sarawak menggubal undang-undang menurut perkara 74 dan 77 kerana tiada disebut kuasa wilayah.

“Tinggallah mereka bergantung kepada Perkara 95B itu pun disebut negeri juga. Jadual Kesembilan pula ada Senarai Persekutuan, Senarai Negeri dan Senarai Bersama, tiada Senarai Wilayah.

“Jadi kalau nak umumkan pun panggillah Parlimen bersidang, pinda Perlembagaan dah lulus baru umum. Kajian terperinci perlu dilakukan bukan setakat gantikan perkataan negeri kepada wilayah sahaja,” katanya menulis di Facebook, hari ini.

Dalam perkembangan sama, beliau mengingatkan bahawa perisytiharan Perdana Menteri tidak boleh mengatasi Perlembagaan.

“Pernah dulu kerajaan PH mahu meminda Perkara 1 Perlembagaan Persekutuan tetapi gagal mendapat majoriti atas sebab tertentu termasuk bantahan Ahli Parlimen dari Sabah dan Sarawak juga.

“Saya tiada kecenderungan untuk bersetuju atau tidak bersetuju penafian Sabah dan Sarawak sebagai negeri, perisytiharan Sabah dan Sarawak sebagai wilayah tidak berpaksi kepada Perlembagaan Persekutuan kerana ia tidak dipinda.

“Negeri-negeri Melayu Bersekutu dan Tidak Bersekutu dulu sebenarnya ada negara negara berdaulat dengan pemerintahan sendiri. Sultan masing-masing berkenan untuk menubuhkan Persekutuan Tanah Melayu dan negara-negara tersebut menjadi negeri,” katanya.

Beliau menjelaskan Sabah dan Sarawak merupakan jajahan British yang mana telah diberikan kemerdekaan sebelum membentuk Persekutuan Malaysia.

“Ada referendum dibuat. Perjanjian MA63 juga ditandatangani. Sabah dan Sarawak (serta Singapura ketika itu) bersetuju membentuk Persekutuan Malaysia dan beberapa bahagian di dalam Perlembagaan Persekutuan Tanah Melayu dipinda.

“Perlembagaan menyebut semua sempadan di dalam Malaysia dibahagikan mengikut negeri selain tiga Wilayah Persekutuan iaitu Kuala Lumpur, Labuan dan Putrajaya,” katanya.

Terdahulu, sebuah portal berita melaporkan Kementerian Komunikasi dan Multimedia Malaysia (KKMM) sedang melaksana pertukaran nama cawangan bagi semua agensi di bawahnya di Sabah dan Sarawak.

Langkah itu susulan keputusan dan arahan diperoleh pada Mesyuarat Kabinet sebelum itu.

Arahan itu dikeluarkan selepas Perdana Menteri yang mengumumkan panggilan untuk Sabah dan Sarawak yang sebelum ini disebut sebagai ‘negeri’ ditukar kepada ‘wilayah’ dengan serta-merta.


Israel paksa keluarga Palestin roboh rumah mereka di Baitulmaqdis

BAITULMAQDIS, 16 Rabiulawal 1445H, Isnin – Pihak berkuasa haram Israel memaksa sebuah keluarga Palestin merobohkan kediaman mereka di al-Quds yang diduduki dengan alasan tidak mempunyai permit pembinaan, di tengah-tengah dasar rampasan tanah yang berterusan oleh rejim Tel Aviv.

Agensi berita rasmi Palestin Wafa, memetik sumber tempatan, melaporkan bahawa tentera Israel menyerbu kejiranan Beit Hanina, utara al-Quds yang diduduki, mengelilingi dua pangsapuri kediaman milik Fayza al-Ebeidi, seorang wanita Palestin, pada Ahad.

Tentera Israel dilaporkan menyerbu kawasan rumah dan memberi keluarga itu beberapa minit untuk berpindah dan mula merobohkannya.

Keluarga Al-Ebeidi tidak mempunyai pilihan bagi mengelakkan daripada membayar yuran yang terlalu tinggi kepada majlis perbandaran sekiranya melakukan perobohan sendiri.

Jika keluarga al-Ebeidi tidak merobohkan rumah mereka, majlis perbandaran Israel akan mengenakan caj untuk merobohkan bangunan itu.

Israel secara rutin merobohkan rumah-rumah Palestin di Tebing Barat dan Timur al-Quds yang diduduki, dengan mendakwa bahawa struktur itu telah dibina tanpa permit, yang hampir mustahil untuk diperoleh.

Rejim haram juga kadangkala mengarahkan pemilik Palestin merobohkan rumah mereka sendiri atau membayar kos perobohan.

Kira-kira 181 bangunan Palestin di al-Quds yang diduduki telah dirobohkan pada separuh pertama tahun ini, 40 daripadanya telah dirobohkan oleh pemiliknya berikutan arahan daripada pihak berkuasa rejim Tel Aviv.

Israel telah pun menduduki beribu-ribu dunum tanah pertanian Palestin untuk membina dan mengembangkan unit peneroka haram baharu di pelbagai kawasan di Tebing Barat.

Rejim Tel Aviv juga merancang untuk mengusir keluarga Palestin dari Sheikh Jarrah dan beberapa kawasan kejiranan lain dalam usaha untuk menggantikan mereka dengan peneroka.

Rancangan itu mencetuskan pertempuran beberapa hari antara Hamas yang berpangkalan di Gaza dan rejim Israel pada Mei 2021.

Hamas dan kumpulan pejuang Palestin lain telah memberi amaran kepada rejim Israel terhadap pengusiran paksa rakyat Palestin.

Lebih 700,000 penduduk Israel tinggal di lebih 230 penempatan yang dibina sejak pendudukan Israel pada 1967 di wilayah Palestin di Tebing Barat dan al-Quds.

Majlis Keselamatan Pertubuhan Bangsa-Bangsa Bersatu telah mengecam aktiviti penempatan haram Israel di wilayah yang diduduki dalam beberapa resolusi. – Agensi


10 terbunuh dalam kejadian tembakan di pasar raya di New York

WASHINGTON, 14 Syawal 1443H, Ahad – Sekurang-kurangnya 10 orang terbunuh dan tiga lagi cedera selepas seorang lelaki melepaskan tembakan di pasar raya di bandar Buffalo, New York pada Sabtu, menurut Jabatan Polis Buffalo.

Kejadian berlaku di Tops Markets di Jefferson Avenue, lapor Agensi Anadolu.

Suspek lelaki berkulit putih berusia 18 tahun berjaya ditahan, kata Pesuruhjaya Polis Buffalo Joseph Gramaglia dalam sidang media.

Gramaglia berkata 11 mangsa terdiri mereka yang berkulit hitam, manakala dua lagi berkulit putih.

FBI menyiasat kejadian itu sebagai jenayah ekstremisme ganas bermotifkan perkauman.

Penembak itu lengkap bersenjata serta memakai peralatan taktikal.

“Suspek turut dilengkapi kamera yang menyiarkan segala tindakannya secara langsung,” kata Gramaglia.

Senator New York Chuck Schumer, mengutuk serangan itu serta menzahirkan simpati kepada keluarga mangsa.

“Saya bersedih bagi mangsa dan keluarga mereka. Sifat perkauman tidak mempunyai tempat di negara kita. Saya telah bercakap dengan Datuk Bandar Buffalo dan menawarkan sebarang bantuan yang boleh dihulurkan,” menerusi ciapannya di Twitter. – Bernama


BN Perak perlu menang 16 kerusi Parlimen bantu bentuk Kerajaan Persekutuan

IPOH, 25 Muharam 1444H, Selasa – Barisan Nasional (BN) Perak perlu memenangi 16 kerusi Parlimen pada Pilihan Raya Umum ke-15 (PRU15) bagi membantu gabungan itu membentuk kerajaan di peringkat Persekutuan.

Timbalan Pengerusi BN, Datuk Seri Mohamad Hasan berkata, 16 kerusi Parlimen itu termasuk 11 yang disandang parti komponen BN.

“Bagi Perak, ibu pejabat BN dan jawatankuasa saya telah memberi tugas berat kepada Saarani (Pengerusi BN Perak, Datuk Seri Saarani Mohamad) dan rakan-rakan untuk mengekalkan 11 kerusi penyandang.

“Kita mahu sekurang-kurangnya lima lagi kerusi Parlimen. Saya sudah membuat perhitungan, BN boleh tubuh kerajaan selepas PRU15 jika kita boleh memiliki semua kerusi ini,” katanya seperti dilapor NST.

Mohamad berkata demikian dalam sidang media selepas pra-pelancaran jentera pilihan raya BN Perak bagi mempersiapkan negeri dan ahli gabungan menghadapi PRU15 di Hotel Casuarina di Meru di sini, malam tadi.

Mohamad berkata, bagi peringkat negeri, BN menyasarkan memenangi 36 kerusi Dewan Undangan Negeri (DUN) termasuk mempertahankan 27 kerusi yang disandang wakil UMNO.

“Kita perlu mengekalkan 27 kerusi DUN dan memenangi sembilan lagi kerusi. Untuk Tahap Satu, terdapat lima kerusi yang kita kalah dengan majoriti kurang daripada 1,000 undi, termasuk kerusi Chenderiang (yang kini dipegang oleh Timbalan Presiden Bersatu, Datuk Seri Ahmad Faizal Azumu).

“Untuk Tahap Dua, kita menyasarkan memenangi empat kerusi DUN. Kita perlu bekerja keras. Jika kita dapat kesemua sembilan kerusi dan mempertahankan 27 kerusi, kita boleh menang dengan majoriti selesa untuk membentuk kerajaan di Perak,” katanya.

Bagi merealisasikan misi ini, beliau menggesa ahli BN supaya mengetepikan kepentingan peribadi dan perselisihan faham kerana keutamaan sekarang adalah memenangi pilihan raya sekali gus membentuk kerajaan.

“Perdana Menteri (Datuk Seri Ismail Sabri Yaakob) menunggu petunjuk daripada semua parti komponen sama ada kita bersedia atau tidak (menghadapi PRU15).

“Tiada gunanya ada PRU sekarang jika kita tidak bersedia kerana pilihan raya adalah seperti peperangan. Menang adalah keutamaan kita. Kita tidak mempunyai pilihan lain selain daripada menang. Jika kita pergi berperang dengan mengetahui kita tidak bersedia dan kalah, maka itu satu pembaziran,” katanya.

Mengenai kesediaan BN di setiap negeri menghadapi PRU15, Mohamad berkata, beliau berpuas hati dengan segala persiapan yang dilakukan.

“Perak adalah negeri ke-11 dalam jelajah saya. Setakat ini, saya sudah pergi ke 10 negeri dan berpuas hati dengan semua persiapan jentera, malah beberapa pelarasan perlu dilakukan, tetapi secara keseluruhannya, saya berpuas hati,” katanya.


PRK: PN boleh bolot dua kerusi jika peratusan Melayu mengundi tinggi

BANGI, 14 Safar 1445H, Khamis – Tidak mustahil Perikatan Nasional (PN) membolot kerusi Parlimen Pulai dan Dewan Undangan Negeri (DUN) Simpang Jeram pada Pilihan Raya Kecil (PRK) 9 September ini, sekiranya peratusan keluar mengundi orang Melayu tinggi.

Setiausaha Perhubungan PAS Selangor, Roslan Shahir Mohd Shahir juga tidak menolak kemungkinan keputusan itu, jika pengundi India turut memihak kepada calon PN di dua kerusi berkenaan.

Beliau berkata, demografi pengundi di Pulai dan Simpang Jeram menunjukkan ianya lebih kepada kerusi campuran – yang menurut beberapa penganalisis memihak kepada Pakatan Harapan (PH).

“Pulai punya 51 peratus pengundi Melayu, 37 peratus Cina dan 105 India. Manakala Simpang Jeram punya 55 peratus pengundi Melayu.

“Berdasarkan Pilihan Raya Negeri (PRN) enam negeri baru ini kerusi yang dengan peratusan pengundi Melayu seumpama ini agak sukar dikuasai PN.

“Namun demikian, segala-galanya tertakluk pada jumlah pengundi yang keluar mengundi pada hari mengundi. Kiranya jumlah pengundi Melayu keluar dengan peratusan yang tinggi, tidak mustahil PN boleh menang,” katanya dalam kenyataan di Facebook, hari ini.

Menurutnya, PH mungkin boleh selesa dengan sokongan pengundi Cina sebagaimana dibuktikan dalam PRN enam negeri sebelum ini, namun berbeza pula dengan trend pengundi India.

Mengambil contoh PRN di Selangor, beliau mendakwa, ramai pengundi India mula beralih angin daripada PH kepada PN atas beberapa faktor.

Beliau percaya, jika peratusan keluar mengundi orang Melayu tinggi dan pengundi India pula berpihak kepada PN, tidak mustahil satu atau kedua-dua kerusi yang dipertandingkan boleh dibolot dan dimenangi calonnya.

“Sesungguhnya trend PRN enam negeri baru-baru ini kekal menunjukkan yang sentimen pengundi Melayu khasnya begitu ketara tidak selesa dan menolak PH-BN serta kepimpinan PM-10 Datuk Seri Anwar Ibrahim.

“Kecuali DAP yang menang 46 dari 47 kerusi yang ditandinginya, parti-parti lain yang prokerajaan merosot teruk prestasinya,” katanya.


Cadangan laksana semula GST perlu diteliti secara mendalam: PM

PUTRAJAYA, 18 Rabiulawal 1442H, Rabu – Kerajaan perlu meneliti secara mendalam sebarang langkah untuk memperkenalkan semula Cukai Barang dan Perkhidmatan (GST) atau pelaksanaan cukai lain termasuk kesannya terhadap ekonomi, kos sara hidup rakyat serta menangani kegiatan ekonomi gelap, kata Tan Sri Muhyiddin Yassin.

Menurut Perdana Menteri, aspek itu perlu diambil kira walaupun kerajaan mengambil maklum terhadap cadangan pelbagai pihak termasuk industri, ahli akademik dan orang ramai agar GST diperkenalkan semula bagi menggantikan Cukai Jualan dan Perkhidmatan (SST).

Beliau menegaskan, sebarang bentuk cukai kepenggunaan baharu yang diperkenalkan juga perlu bersifat mudah ditadbir dan tidak meningkatkan kos perniagaan.

“Saya faham ada pihak berpendapat bahawa GST adalah satu sistem pencukaian yang lebih efisien dan kutipannya lebih besar daripada SST.

“Namun begitu kita perlu perhalusinya dan MoF (Kementerian Kewangan) juga telah menelitinya tetapi belum mencapai satu keputusan,” katanya dalam satu temu bual bersama BERNAMA dan stesen televisyen tempatan lain di sini, hari ini, menjelang pembentangan Belanjawan 2021 yang dijadualkan pada 6 November ini.

Malah, kata Perdana Menteri, sebarang keputusan mengenainya yang dicapai akan diumumkan kelak.

Muhyiddin berkata, kesesuaian pelaksanaan semula GST atau model cukai penggunaan lain juga perlu mengambil kira aspek kelebihan dan kelemahan SST serta kekurangan GST yang pernah diperkenalkan pada 2014.

Pada masa sama, adalah menjadi kelaziman untuk kerajaan mengkaji keberkesanan sistem cukai kepenggunaan satu peringkat di Malaysia ketika ini iaitu SST berbanding rejim cukai diamalkan kebanyakan negara lain seperti dalam bentuk cukai kepenggunaan nilai tambah, kata beliau. – Bernama


Tak bantu menang PRU15, Tun M nekad tinggalkan GTA

BANGI, 21 Syawal 1444H, Jumaat – Tun Dr Mahathir Mohamad mengesahkan sudah meninggalkan Gerakan Tanah Air (GTA) dan tidak lagi memegang sebarang jawatan di dalam gerakan yang diasaskannya itu.

Bekas Perdana Menteri itu dilaporkan berkata, keputusan terbabit dibuat selepas menyedari GTA tidak dapat berfungsi dengan baik, selain gagal menarik sokongan pengundi terutama ketika Pilihan Raya Umum Ke-15 (PRU15).

Beliau yang sebelum ini menjadi Pengerusi Penaja GTA berkata, keputusannya itu juga susulan gerakan terbabit belum didaftarkan sebagai gabungan parti politik dengan Jabatan Pendaftaran Pertubuhan (RoS).

“(Jawatan Pengerusi GTA) yang itu lama… (kini saya) tidak ada (sebarang jawatan), GTA tidak jadi, tidak membantu kita (untuk menang pilihan raya), kerana ia (berbentuk) parti.

“Kita dapati kalau (bergerak) sebagai parti, kita tidak boleh menang, kita sudah lawan dalam PRU15, GTA dan Pejuang (Parti Pejuang Tanah Air) kalah 125 kerusi (yang ditandingi),” katanya seperti dilapor media tempatan.

GTA ditubuhkan sebelum PRU15 membabitkan kerjasama empat parti komponen utama iaitu Pejuang, BERJASA, Parti Bumiputera Perkasa Malaysia (Putra) dan Parti Ikatan India Muslim Nasional (IMAN).

Selain empat parti itu, gerakan berkenaan turut dianggotai barisan NGO Melayu-Islam dan individu perseorangan seperti Gagasan Bangsa.

Bagaimanapun, pada Januari lalu, Pejuang mengumumkan menarik diri daripada GTA, bagi memberikan tumpuan kepada usaha pengkuhan parti sebelum memberi nilai tambah kepada mana-mana gabungan.

Pada Februari, Dr Mahathir pula mengumumkan untuk keluar dari Pejuang bersama 12 lagi ahli lain dan menyertai Putra, susulan kecewa dengan tindakan partinya itu memutuskan hubungan dengan GTA.

Malah, ketika pengumuman itu, Dr Mahathir merancang untuk mengukuhkan GTA dan menerima sesiapa sahaja yang bersih serta mempunyai ideologi sama untuk berjuang demi bangsa, agama dan negara.


Rakyat jangan lupa episod hitam PH memerintah

Oleh Siti Hafidah Abd Ghaffar

BANGI, 24 Rabiulakhir 1444H, Sabtu – Episod hitam Pakatan Harapan (PH) ketika mentadbir kerajaan dalam tempoh 22 bulan perlu dijadikan sandaran pengundi dalam memilih calon pada Pilihan Raya Umum Ke-15 (PRU15) esok.

Penganalisis politik, Profesor Dr Ahmad Martadha Mohamed berkata, rakyat khususnya orang Melayu merasai bagaimana kepentingan dan kebajikan mereka diabaikan selepas gabungan itu menang PRU14 pada 2018.

“Itu perlu dijadikan satu sandaran. Walaupun calon yang dikemukakan calon Melayu, mereka (pengundi) perlu berhati-hati kerana alternatif calon-calon lain masih ada.

“Pilihlah calon-calon Melayu lain yang mungkin boleh bawa perubahan juga,” katanya ketika dihubungi Ismaweb.net, hari ini.

Beliau berkata demikian ketika diminta mengulas mengenai strategi parti tamak haloba DAP menampilkan lebih ramai calon Melayu untuk meraih undi pada PRU15 ini.

Dalam pada itu, Ahmad Martadha meminta pengundi bijak membuat pilihan dan tidak hanya melihat kepada calon semata-mata bahkan parti diwakili serta mengkaji kesan sekiranya seseorang calon itu dilantik sebagai wakil rakyat.

Apa lagi mustahak, pengundi perlu menghayati dan memahami terlebih dahulu ke mana hala tuju dan perjuangan parti tersebut, walaupun mereka cuba menonjolkan calon Melayu.

Selain itu, pengundi juga dinasihat mengenepikan mana-mana calon yang tiada integriti serta kebolehan dalam menunaikan tanggungjawab ataupun amanah dengan baik.

“Pastikan pemilihan calon itu dibuat dengan bijaksana dan berhati-hati.

“Pilih calon yang boleh mendukung apa juga perubahan seperti memakmurkan ekonomi, kerajaan yang dilantik boleh memastikan program atau dasar bagi mengurangkan tekanan masyarakat akibat peningkatan kos sara hidup serta pemantapan tadbir urus baik dalam kerajaan.

“Ini perlu menjadi asas kepada mana-mana pengundi dalam memilih supaya calon yang mereka pilih itu mampu untuk menunaikan tanggungjawab seperti yang diinginkan,” katanya.


Pejuang sedia kerjasama dengan parti lain selepas PRN Johor

BATU PAHAT, 24 Rejab 1443H, Sabtu – Parti Pejuang Tanah Air (Pejuang) sedia bekerjasama dengan parti lain selepas Pilihan Raya Negeri (PRN) Johor.

Presiden Pejuang, Datuk Seri Mukhriz Mahathir berkata, dalam membentuk kerajaan di Malaysia, langkah itu perlu demi perpaduan dalam kalangan masyarakat pelbagai kaum, agama serta budaya dan parti tersebut ‘hanya mempunyai satu bangsa iaitu Melayu.’

“Pejuang bertanding di 42 kerusi, mahu tak mahu sesebuah kerajaan yang ditubuh mestilah ada campuran wakil semua kaum dan itu tak datang daripada kami, jadi kita kena cari satu kesepakatan dengan pihak lain,” katanya kepada pemberita selepas Program Presiden Pejuang bersama calon di Rengit hari ini.

Bagaimanapun, beliau berkata, Pejuang belum menetapkan parti yang bakal dipilih untuk bekerjasama.

Ditanya mengenai keyakinan Pejuang yang pertama kali bertanding dan menampilkan calon muka baharu, Mukhriz berkata PRN Johor merupakan platform untuk memperkenal parti itu kepada pengundi.

“Apa yang penting, kita nak kenalkan parti dan calon kepada pengundi. Pengundi muda perlu didedahkan kepada proses kematangan dalam politik, kalau tak dedahkan, sampai bila mereka nak berpengalaman,” katanya. – Bernama


Semangat patriotisme bina kesatuan rakyat

BANGI, 12 Muharram 1442H, Isnin – Semangat patriotisme tinggi mengikat perasaan sesama rakyat serta membina kesatuan dengan berkongsi perasaan positif terhadap negara.

Pensyarah Kanan Universiti Teknologi MARA (UiTM), Dr Airil Haimi Mohd Adnan berkata, ekspresi patriotisme boleh dilakukan dengan beberapa cara jelas seperti menghormati semua lambang kebesaran negara.

Contohnya, seperti Rukun Negara sebagai sumpah taat setia terhadap Malaysia, Jalur Gemilang dan lagu kebangsaan iaitu Negaraku.

“Semangat patriotik yang kita rasakan ketika di sekolah dahulu perlu dikekal dan terus dipupuk dalam diri sampai ke detik kematian.

“Itulah sebabnya kita harus mengibarkan Jalur Gemilang dengan bangga sambil mengekspresikan Rukun Negara serta Negaraku, misalnya melalui platform media sosial dengan cara yang efektif lagi kreatif,” katanya menulis di Berita Harian hari ini.

Beliau berkata, patriotisme sesama rakyat juga bererti meraikan kepelbagaian dalam kelompok masyarakat.

“Kita terdiri daripada ahli masyarakat yang berbilang budaya serta cara hidup, setiap suku serta kaum membentuk fabrik Malaysia yang unik. Dalam menyambut Hari Kebangsaan ketika situasi pandemik ini, raikan kepelbagaian dan terus bertoleransi antara satu sama lain.

“Dalam norma baharu ini, ramai ahli masyarakat terkesan dengan situasi semasa. Maka, patriotisme amat diperlukan untuk saling menyokong dari segi kebajikan dan ekonomi.

“Belilah barangan daripada rakyat Malaysia, kerap bercuti dalam negara dan bersama kita menjana kembali pendapatan ahli masyarakat. Susah dan senang rakyat Malaysia tetap harus terus bersama,” katanya.

Dalam perkembangan berkaitan, Dr Airil berkata, slogan ‘Kita Jaga Kita’ jelas memberi gambaran nilai patriotisme yang tiada tolok bandingan.

Katanya, timbulnya slogan ini dalam keadaan pandemik yang dahsyat adalah bukti kesatuan hati rakyat Malaysia.

“Kita jaga diri kita, oleh sebab rasa patriotik yang tersemat erat dalam hati dan sanubari kerana segalanya bermula pada peringkat individu.

“Seorang individu yang sihat dalam unit keluarga akan menguatkan komunitinya, tidak kira siapa individu itu dan tidak kira latar belakang agama, kaum, jantina atau taraf hidup beliau.

“Kelompok komuniti yang kuat lagi sihat pula membawa kepada masyarakat Malaysia yang terus beradaptasi dan berevolusi dalam norma baharu,” katanya.


Rosmah dakwa bekas pembantunya, Rizal Mansor berkomplot dengan AGC

KUALA LUMPUR, 30 Safar 1443H, Khamis – Datin Seri Rosmah Mansor mendakwa pihak pendakwaan dalam perbicaraan rasuah beliau yang melibatkan projek solar telah berkomplot dengan bekas pembantunya Datuk Rizal Mansor untuk membabitkannya meskipun mengaku tidak mempunyai masalah dengan mana-mana pegawai dari Jabatan Peguam Negara (AGC), Mahkamah Tinggi di sini diberitahu hari ini.

Bagi mengesahkan perkara itu, Timbalan Pendakwa Raya Kanan Datuk Seri Gopal Sri Ram kemudian memperkenal Rosmah, 69, kepada tujuh Timbalan Pendakwa Raya yang mengendalikan kesnya sebelum prosiding mahkamah hari ini dan beliau berkata “Saya hanya kenal kebanyakan mereka di mahkamah.”

Antara Timbalan Pendakwa Raya yang diperkenal oleh Sri Ram ialah Ahmad Akram Gharib, Mohamad Mustafa P. Kunyalam, Poh Yih Tinn dan Nadia Mohd Izhar.

Rosmah kemudian menyoal mengapa Sri Ram tidak memperkenal dirinya dan beliau menjawab “kerana saya bukan dari AGC.”

Sebagai respons, Rosmah berkata “tapi anda telah dilantik (oleh AGC). Anda memiliki fiat (surat kuasa)” namun Sri Ram hanya berkata “mari kita teruskan kes ini.”

Sri Ram: Pembelaan anda ialah mereka (Rizal dan pegawai AGC) membina satu kes palsu untuk membabitkan anda.

Rosmah: Betul.

Rosmah bagaimanapun tidak bersetuju bahawa tidak ada asas untuk Rizal berkomplot dengan AGC dalam memberikan keterangan palsu terhadap beliau.

Beliau berkata demikian ketika disoal balas oleh Sri Ram pada hari ketiga pembelaan dalam perbicaraan kes rasuah terhadapnya yang membabitkan projek hibrid solar bernilai RM1.25 bilion untuk 369 sekolah luar bandar di Sarawak.

Terdahulu, isteri bekas Perdana Menteri Datuk Seri Najib Tun Razak itu berkata Rizal adalah seorang pekerja yang tidak cekap namun perkara tersebut tidak pernah dibangkitkan secara terus kepada bekas pembantunya itu sebaliknya beliau memaklumkan pegawai khas Najib iaitu Datuk Seri Siti Azizah Sheikh Abod.

“Ketika dia mula-mula bekerja dengan saya, dia telah ditugaskan untuk menulis teks ucapan. Bahasa dan kandungannya amat hambar, ia bukan jenis ucapan yang sepatutnya disampaikan oleh isteri seorang perdana menteri,” katanya.

Rosmah juga berkata beliau bukanlah individu yang memberikan gelaran ‘Datuk’ kepada Rizal namun telah membantu mencadangkan namanya kepada Sekretariat Negeri Pahang atas dasar kasihan.

Sri Ram: Tapi cadangan anda telah diterima.

Rosmah: Mungkin kerana saya adalah isteri PM.

Kepada soalan berikutnya, Rosmah menafikan bahawa beliau mempunyai tabiat meminta orang lain “melakukan tugasan bagi pihaknya” apabila menginginkan sesuatu.

Sri Ram kemudian memberikan contoh ketika Rosmah meminta kenalannya Aizulhaimi Mohd Termizi membuat laporan polis bagi pihaknya sebelum ini, yang dinafikan tertuduh dan beliau berkata “Saya tidak meminta tetapi beliau yang mencadangkannya kepada saya (untuk membuat laporan polis),”

Sri Ram: Itulah yang saya maksudkan, ia sama seperti ketika anda mahukan wang daripada Pengarah Urusan Jepak Holdings Sdn Bhd Saidi Abang Samsudin namun anda memintanya melalui Rizal.

Rosmah: Saya tidak bersetuju.

Pada 18 Februari lepas, Mahkamah Tinggi memerintahkan Rosmah membela diri terhadap tiga pertuduhan selepas memutuskan bahawa pendakwaan berjaya membuktikan kes prima facie terhadapnya.

Rosmah berdepan satu pertuduhan meminta RM187.5 juta dan dua pertuduhan menerima RM6.5 juta daripada Saidi melalui Rizal sebagai upah membantu Jepak Holdings mendapatkan projek hibrid solar secara rundingan terus daripada Kementerian Pendidikan.

Perbicaraan di hadapan Hakim Mohamed Zaini Mazlan bersambung pada 21 Oktober depan. – Bernama


Joe Biden ada sejarah pertahan Israel

BANGI, 23 Rabiulawal 1442H, Isnin – Jangan sesekali berasa lega dengan pentadbiran Amerika Syarikat (AS) kerana hakikatnya, pemimpin lama mahupun baharu tetap sama menentang Islam.

Ahli Jawatankuasa Pusat Ikatan Muslimin Malaysia (ISMA), Ustaz Omar Kassim berkata, perubahan pemimpin AS ini umpama selamat dari mulut buaya masuk ke mulut singa.

Beliau berkata, Presiden baharu AS, Joe Biden yang bakal memimpin negara itu pada tahun hadapan mempunyai sejarah dalam mempertahankan negara haram Israel.

“Mengenali siapa kawan siapa musuh adalah asas kepada perjuangan ini. Silap percaturan, kawan dijadikan musuh, musuh dipanggil kawan.

“Justeru, kita perlu pertegaskan kebangkitan umat ini hanya berlaku dengan kita melaksanakan segala upaya dakwah.

“Termasuk mengembalikan jati diri dan kekuatan ummah ini tanpa bergantung kepada kekuatan kuffar selain bantuan dari Allah SWT,” katanya.

Joe Biden, 77, menang pilihan raya Presiden AS ke-46 dengan memperolehi 284 undi electoral, manakala pencabarnya, Donald Trump dari parti Republikan hanya meraih 214 undi elektoral.

Trump dilaporkan menolak keputusan itu dan bertegas mahu membuktikan siapa pemenang sebenar di mahkamah.


UEC disokong kuasa besar? Kerajaan tidak mampu berbuat apa-apa?

BANGI, 3 Safar 1443H, Jumaat – Kerajaan Keluarga Malaysia kini tidak mampu berbuat apa-apa dalam isu Sijil Peperiksaan Bersepadu (UEC) kerana dipercayai ada kuasa lebih besar dan kuat yang mendanai serta menyokongnya.

Setiausaha Agung Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim Mohamad berkata, padahal, ia bukanlah berkaitan politik, sebaliknya isu identiti negara yang sepatutnya menyatukan seluruh rakyat Malaysia tidak kira kecenderungan politik kepartian masing-masing.

“BN, PH, PN dan kini Keluarga Malaysia ternyata tidak mampu berbuat apa-apa kerana isu ini ada kuasa yang lebih besar dan kuat mendanai dan menyokongnya.

“UEC amat terang dan jelas menggunakan sukatan dari Taiwan, menghina bahasa Melayu sebagai bahasa kebangsaan, bercanggah dengan Perlembagaan Persekutuan, Akta Dasar Pendidikan Negara 1967, Akta Bahasa Kebangsaan 1963 dan semangat perpaduan dan patriotisme yang sepatutnya menjadi tunjang perpaduan rakyat Malaysia.

“Hari ini generasi rakyat Malaysia berbangsa Cina ada yang langsung tidak boleh berbahasa Melayu dan tidak mustahil jurang perpaduan yang besar ini bakal menjerumuskan negara ke lembah perpecahan termasuk peristiwa rusuhan kaum seperti berdarah 13 Mei 1969,” dakwanya dalam kenyataan, hari ini.

Malah, dakwanya lagi, kajian menunjukkan sukatan UEC menipu sejarah, menonjolkan isu-isu perkauman termasuk peristiwa 13 Mei 1969, menanamkan kebencian terhadap bangsa lain serta berkiblatkan tanah besar China

“UEC juga wajar ditolak oleh rakyat Malaysia berbangsa Cina kerana bakal mengancam kedudukan pelajar Cina dari aliran kebangsaan untuk mendapat tempat di IPTA dan sektor awam,” katanya.

Selain itu, orang Melayu Islam pula, kata Muhammad Lukman jangan terpengaruh dengan kenyataan yang menyamakan sukatan pelajaran pondok, sekolah Arab, tahfiz dan sekolah agama swasta dengan UEC kerana ianya tidak tepat.

“Islam adalah agama Persekutuan seperti yang termaktub dalam Perlembagaan Persekutuan. Mana mungkin sistem pendidikan Islam yang sebahagiannya diajar menggunakan bahasa Arab bercanggah dengan Perlembagaan itu sendiri,” tegasnya.


PRK Pelangai bermula hari ini

BENTONG, 7 Rabiulawal 1445H, Sabtu – Pilihan Raya Kecil (PRK) Dewan Undangan Negeri (DUN) Pelangai bermula hari ini dengan pusat penamaan calon di Dewan Orang Ramai Felda Kemasul di sini akan dibuka pada 9 pagi nanti.

Semua calon mempunyai tempoh sejam hingga 10 pagi ini untuk menyerahkan borang pencalonan kepada Pegawai Pengurus pusat penamaan calon sebelum diisytiharkan layak bertanding.

Suruhanjaya Pilihan Raya (SPR) sebelum ini menetapkan pengundian awal pada 3 Oktober manakala 7 Oktober sebagai hari pengundian.

Kempen PRK itu ditetapkan selama 14 hari bermula hari ini hingga detik 11.59 malam, 6 Oktober depan.

Rabu lepas, Barisan Nasional (BN) menamakan Ahli Jawatankuasa UMNO Bentong Datuk Amizar Abu Adam, 50, sebagai calon bertanding di kerusi DUN itu manakala Naib Yang Dipertua PAS Kawasan Bentong Kasim Samat, 62, bakal mewakili Perikatan Nasional (PN).

Selain itu, Presiden Pertubuhan Suara Anak Pahang Haslihelmy DM Zulhasli, 36, dijangka turut bertanding pada PRK tersebut.

Seramai 16,456 pengundi layak menunaikan tanggungjawab masing-masing dalam PRK itu termasuk 36 anggota polis dan tiga Pengundi Tidak Hadir Luar Negara.

PRK DUN Pelangai diadakan susulan kematian penyandangnya Datuk Seri Johari Harun, 53, akibat nahas pesawat terhempas di Shah Alam, Selangor pada 17 Ogos lepas.

Sementara itu, menurut Pengarah Jabatan Meteorologi Pahang Nazian Zainal Abidin, keadaan cuaca di Pelangai diramal cerah pada sebelah pagi.- Bernama


Penyediaan lokar tangani isu beg berat murid

PUTRAJAYA, 3 Syaaban 1443H, Ahad – Penyediaan lokar di sekolah rendah secara berfasa mulai tahun ini akan dilaksanakan sebagai pendekatan menangani isu beg berat murid, kata Menteri Kanan Pendidikan, Datuk Dr Radzi Jidin.

Dalam satu kenyataan hari ini beliau berkata, ia melibatkan dua fasa, dengan fasa pertama murid tahap satu iaitu Tahun Satu, Tahun Dua dan Tahun Tiga yang beroperasi secara dua sesi dan akan membabitkan 10,662 kelas serta 323,186 murid dengan anggaran peruntukan RM37.3 juta.

Katanya, bagi fasa kedua pula, penyediaan lokar akan diperluaskan kepada murid tahap dua iaitu Tahun Empat, Tahun Lima dan Tahun Enam yang beroperasi secara dua sesi dengan pelaksanaan dijangka pada 2023.

“Bagi sekolah satu sesi pula, murid akan menyimpan buku di dalam laci meja di bilik darjah masing-masing.

“Selain itu, jadual waktu yang mengandungi tiga hingga empat mata pelajaran sehari akan dilaksanakan mengikut kaedah dan pelaksanaan yang sesuai terutama aspek pemberatan subjek, ketersediaan guru dan sesi persekolahan,” katanya.

Di samping itu, Radzi berkata, Kementerian Pendidikan (KPM) juga akan memberi kelonggaran kepada sekolah untuk menyediakan jadual waktu mengikut kitaran minggu sebagaimana yang sedang dilaksanakan oleh sebilangan sekolah di bawah KPM.

Menurutnya, bilangan buku latihan pula hendaklah tidak melebihi dua buku bagi setiap mata pelajaran pada satu-satu masa dan setiap buku latihan tidak melebihi 80 muka surat.

“Murid hanya dibenarkan menggunakan buku aktiviti yang disediakan oleh KPM, manakala buku kerja boleh digunakan sebagai bahan rujukan atau bahan ulang kaji di luar waktu pengajaran dan pembelajaran (PdP) sahaja.

“Guru pula digalakkan menggunakan pendekatan PdP berpusatkan murid iaitu pembelajaran bertema, modular, pembelajaran berasaskan projek, simulasi amali atau pembelajaran terbeza,” kata Radzi.

Sementara itu, menurutnya lagi penerbitan buku teks dalam format digital akan dibuat secara berterusan dan sehingga kini sebanyak 692 judul buku teks digital telah dimuat naik dalam pelantar Digital Educational Learning Initiative Malaysia (DELIMa), yang boleh diakses oleh semua murid yang mempunyai peranti.

Dalam pada itu, Radzi berkata, KPM juga akan bekerjasama dengan Jabatan Kemajuan Islam Malaysia (Jakim) dari aspek penyelarasan uniform, agar murid diberi kelonggaran untuk memakai uniform sekolah masing-masing semasa sesi Kelas Al-Quran dan Fardu Ain (KAFA).

“KPM akan memantau pelaksanaan semua pendekatan yang ditetapkan itu bagi memastikan matlamat untuk mengurangkan isu beg berat murid tercapai. Pemantauan dibuat oleh sebuah pasukan petugas yang akan melaporkan secara berkala pelaksanaan inisiatif tersebut.

“Kerjasama erat dengan ibu bapa dan penjaga juga akan terus ditingkatkan khususnya dalam memastikan murid membawa buku mengikut jadual ditetapkan, di samping sesi libat urus dengan Persatuan Ibu bapa dan Guru (PIBG) sebagai satu pendekatan pemantauan,” katanya.- Bernama


Cuci kuil akibat banjir bercanggah syariah

1. CUCI kuil akibat banjir yang dilakukan oleh beberapa orang Islam pada saya adalah satu perbuatan yang bercanggah dengan syariah. Kuil adalah tempat mensyirikkan Allah. Membantu mengimarahkan tempat mensyirikkan Allah dalam apa juga keadaan adalah haram. Ini perkara yang jelas dimaklumi oleh semua orang Islam tanpa perlu disenaraikan dalil-dalil yang panjang tentangnya.

2. Dakwaan darurat menghalalkan perbuatan tersebut adalah satu yang mengarut. Darurat yang menghalalkan perkara haram berlaku jika melibatkan nyawa. Jika isunya adalah menyelamatkan mangsa terperangkap dalam kuil yang hampir musnah kerana banjir, itu boleh diterima. Tapi yang dibincangkan di sini adalah isu cuci.

Dalam isu kuil tersebut, jika orang Islam tak cuci, orang bukan Islam lambat laun akan cuci. Jika tidak ada sesiapa pun cuci, kuil yang terbiar dengan kesan banjir tidak akan membawa kepada kematian warga pun. Lalu di mana daruratnya?

3. Jangan sebut nama Dr Yusuf Qaradhawi dan pelbagai jenis fiqh; aulawiyat ke, muwazanah ke dan sebagainya. Jangan juga baca dalil umum untuk halalkan perbuatan yang dilarang oleh dalil khusus. Orang belajar syariah semua faham kaedah ini.

4. Nama Dr Yusuf Qardhawi boleh dipetik kalau dia sendiri turun cuci kuil depan patung agama Hindu. Setakat kata-kata umum dia, adalah tidak amanah untuk mengambil kata-kata umum Dr Yusuf Qardhawi untuk disandarkan kepada kes cuci kuil ini. Dia bercakap isu lain, kenapa pandai-pandai kaitkan kata-kata dia dengan isu cuci kuil?

5. Segala macam fiqh awlawiyat (prioriti), muwazanah (pertimbangan) dan sebagainya … semua itu bergantung kepada dalil atau nas. Mana ada ulama ambil hukum berdasarkan awlawiyat dan kemudian mengenepilkan nas? Nas atau dalillah yang menentukan awlawiyat, muwazanah dan sebagainya.

Ustaz Muhammad Fauzi Asmuni
Presiden Ikatan Muslimin Malaysia (ISMA)


Johari Abdul umum kosongkan kerusi DUN Gurun

BANGI, 23 Jamadilawal 1444H, Ahad – Ketua Pembangkang Dewan Undangan Negeri (DUN) Kedah, Datuk Johari Abdul mengumumkan keputusan mengosongkan kerusi DUN Gurun yang dimenanginya pada Pilihan Raya Umum Ke-14 (PRU14) lalu, berkuat kuasa serta merta.

Bekas Pengerusi PKR Kedah itu berkata, keputusannya itu sudah dimaklumkan kepada Speaker DUN Kedah, Datuk Johari Bulat dan disahkan diterima pada 13 Disember lalu.

Bagaimanapun, beliau tidak menjelaskan secara terperinci faktor pengunduran berkenaan.

“Intipati surat tersebut berbunyi saya Datuk Johari bin Abdul dengan ini memaklumkan kepada Yang Berhormat Datuk Speaker bahawa saya mengosongkan kerusi Dewan Undangan Negeri N22 Gurun, yang saya wakili berkuat kuasa secara serta-merta.

“Di kesempatan ini, saya ingin mengucapkan ribuan terima kasih kepada Datuk Speaker yang telah memberi ruang kepada saya untuk mengambil bahagian secara aktif dalam DUN Kedah,” katanya menerusi satu rakaman video, hari ini.

Pada masa sama, Johari turut menzahirkan penghargaan kepada rakyat di DUN Gurun yang memberikan peluang kepadanya.

“Saya juga ingin mengucapkan terima kasih tidak terhingga kepada seluruh rakyat Gurun dan pengundi-pengundi saya di sana.

“Tuan-tuan dan puan-puan telah pun memberikan kerjasama dan kepercayaan luar biasa terhadap saya dalam menjalankan tugasan sebagai ADUN Gurun.

“InsyaALLAH kita akan berjumpa lagi dan saya yakin hubungan baik kita akan berkekalan dalam membangunkan negeri Kedah,” katanya.

Sebelum ini, nama Johari disebut-sebut antara calon bagi jawatan Speaker Parlimen yang mengadakan sidang majlis mesyuarat penggal pertama pertama persidangan Dewan Rakyat pasca Pilihan Raya Umum ke-15 (PRU15) pada 19 November ini.

Bagaimanapun, beliau menegaskan bahawa bukan dirinya seorang yang disenaraikan untuk mengisi jawatan berkenaan.

Antara nama lain yang dicalonkan termasuk bekas Ahli Parlimen Kangar, Tan Sri Mohd Radzi Sheikh Ahmad.

Pada 2 Disember lalu, Tan Sri Azhar Azizan Harun mengesahkan akan mengosongkan kedudukannya sebagai Yang Dipertua Dewan Rakyat sebelum Parlimen bersidang.

Bagi jawatan Timbalan Speaker Parlimen, Ahli Parlimen Lanang daripada DAP, Alice Lau dan Ahli Parlimen Cameron Highlands, Ramli Md Nor daripada Barisan Nasional (BN) dilapor dicalonkan bagi blok kerajaan.

PN pula mencalonkan bekas Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin bagi jawatan Timbalan Speaker Parlimen.


MT UMNO buat keputusan sama ada UMNO-PAS berunding atau tidak: Tok Mat

SEREMBAN, 17 Safar 1444H, Rabu – Keputusan sama ada UMNO dan PAS akan mengadakan rundingan termasuk bagi menghadapi Pilihan Raya Umum ke-15 (PRU15) akan dibuat oleh Majlis Tertinggi (MT) UMNO, kata Datuk Seri Mohamad Hasan.

Timbalan Presiden UMNO itu berkata, baik buruk rundingan atau pertemuan antara kedua-dua parti tersebut akan dibincangkan sekiranya perkara itu dibangkitkan dalam mesyuarat MT UMNO.

“UMNO bukan saya, UMNO adalah parti, jadi parti kena buat keputusan, apa sahaja pandangan saya tidak penting, pandangan parti itu penting.

Ia diputuskan dalam satu musyawarah dan badan tertinggi iaitu Majlis Tertinggi,” katanya kepada pemberita pada Program Merdeka@Komuniti DUN Paroi 2022 di Dataran Senawang, hari ini.

Beliau mengulas kenyataan Setiausaha Agung PAS Datuk Seri Takiyuddin Hassan bahawa PAS menganggap semua pihak bernaung di bawah gagasan Penyatuan Ummah termasuk UMNO sebagai rakan ta’awun (rakan kerjasama) dalam membina negara baik serta diredai tuhan dan perkara itu diputuskan Jawatankuasa Kerja PAS yang bermesyuarat pada Ahad lepas.

Bagaimanapun, Mohamad mengulangi pendirian bahawa Barisan Nasional (BN) setakat ini memutuskan untuk menghadapi PRU15 secara bersendirian.

Sementara itu, beliau berkata, BN ketika ini masih belum menyentuh aspek calon dan kerusi bagi menghadapi PRU15.

“Belum lagi lihat soal itu, (calon dan kerusi) sebab mahu lihat boleh menang, kesiapsiagaan itu faktor utama menang kalah untuk hadapi pilihan raya.

“Tidak guna kita cakap soal calon… kalau jentera tiada, tidak guna juga, kesiapsiagaan jentera amat penting,” katanya. – Bernama


Stok lesen JPJ di PUSPAKOM, Pos Malaysia dan MYEG mencukupi

KUALA LUMPUR, 8 Safar 1443H, Rabu – Jabatan Pengangkutan Jalan (JPJ) memberi jaminan pembekalan dan pengedaran stok Lesen Memandu Malaysia (LMM) dan Lesen Kenderaan Motor (LKM) oleh jabatan itu serta baki stok yang dimiliki oleh rakan strategiknya adalah mencukupi.

JPJ dalam kenyataan berkata stok dokumen terkawal yang dimiliki PUSPAKOM Sdn Bhd (PUSPAKOM), Pos Malaysia dan MY E.G. Services Bhd (MYEG) itu turut mampu memenuhi kehendak seluruh pelanggan untuk tempoh sehingga 31 Disember tahun ini.

“Sepanjang Ogos lepas, pihak JPJ telah membekalkan sejumlah stok dokumen terkawal yang mencukupi kepada semua rakan strategik JPJ termasuklah sebanyak 450,000 stok LKM Motokar dan 8,400 stok LKM Motosikal serta 6,600 stok LMM diberikan kepada MyEG.

“Pos Malaysia pula menerima 385,000 stok LKM Motokar, 287,999 LKM Motosikal dan 300,000 LMM, manakala PUSPAKOM diberikan 5,500 stok LKM Motokar,” menurut kenyataan itu.

Menurut JPJ, sehingga semalam didapati baki stok dokumen terkawal JPJ adalah masih mencukupi bagi tujuan menampung keperluan untuk urusan pembaharuan atau transaksi LKM dan LMM, di semua lokasi premis rakan-rakan strategik JPJ tersebut.

Di MyEG, masih terdapat 100,827 stok LKM Motokar, 10,843 LKM Motosikal dan 26,648 LMM, manakala Pos Malaysia pula 365,518 LKM Motokar, 142,871 LKM Motosikal dan 789,274 LMM, dan PUSPAKOM pula 11,950 LKM Motokar.

Kenyataan itu juga memaklumkan Ketua Pengarah JPJ Datuk Zailani Hashim hari ini membuat lawatan mengejut di Pejabat Pos Malaysia, Sri Kembangan, Selangor bagi melihat pengoperasian urus niaga JPJ dan aspek pengedaran dan pembekalan stok dokumen LKM dan LMM bagi memastikan ia berjalan dengan cekap dan lancar. – Bernama


PRN Sabah: SPR jamin tiada pengundi hantu

KOTA KINABALU, 7 Safar 1442H, Jumaat – Suruhanjaya Pilihan Raya (SPR) memberi jaminan tiada pengundi hantu pada pengundian Pilhan Raya Negeri (PRN) Sabah esok.

Pengerusi SPR Datuk Abdul Ghani Salleh berkata kesemua data pemilih yang didaftarkan pihaknya diperoleh dari Jabatan Pendataran Negara (JPN).

“Maknanya mereka terdiri dari warga Malaysia, jadi tidak timbul ada pengundi halimunan dan sebagainya, data kita adalah data rasmi dengan semua mereka yang kita daftarkan adalah warganegara Malaysia,” katanya.

Beliau berkata demikian kepada pemberita selepas meninjau persiapan di pusat penjumlahan rasmi undi N26 Moyog di Pusat Kebudayaan Penampang, dekat sini, hari ini.

Katanya, setakat ini persiapan akhir bagi hari pengundian berjalan lancar di seluruh negeri dan meminta pengundi untuk tidak lupa membawa kad pengenalan selain mengikuti jadual masa mengundi yang disarankan.

Abdul Ghani berkata pihaknya juga menggunakan sebanyak 20 unit helikopter bagi membawa peti undi ke kawasan-kawasan pedalaman di negeri itu.

Jelasnya, antara kawasan terlibat ialah di Sekolah Kebangsaan Saliliran di kawasan Dewan Undangan Negeri (DUN) Nabawan dan Pulau Dinawan yang terletak di DUN Sulabayan.

“Sekiranya cuaca tidak mengizinkan untuk helikopter bergerak, kita akan menggunakan kenderaan pacuan empat roda atau bot bagi memastikan semua peralatan pilihan raya sampai ke lokasi,” katanya.

Berhubung keputusan penuh pilihan raya, Abdul Ghani berkata ia bergantung kepada Pegawai Pengurus (RO) di kawasan masing-masing.

“Kalau boleh jam 10 malam sudah ada keputusan penuh tapi bergantung kepada kesemua RO…kalau awal dapat kita maklumat, keputusan dapat kita maklumkan dengan awal,” katanya.

Seramai 1,088,711 orang daripada 1,103,646 orang pengundi biasa layak mengundi esok manakala seramai 14,935 orang telah mengundi secara pos. – Bernama


Pentaksub dipergunakan

ISU tuduhan terhadap Ikhwan Muslimin bukanlah perkara baru, seawal tahun 1920 ketika tarikh penubuhannya lagi sudah menghadapi pelbagai tuduhan, sepertimana yang direkodkan di dalam pelbagai catatan sejarah dan penulisan.

Malah, kebanyakanya telah dijawab dengan tulisan mahupun akhlak dan dakwah yang dilakukan oleh Ikhwan Muslimin. Tuduhan terhadap Syed Qutb (akhirnya ke tali gantung tanpa bicara atas tuduhan menggulingkan kerajaan), tuduhan pengganas dan lain-lain tuduhan semua telah dijawab berulangkali di laman web rasmi mereka, mahupun penulisan panjang yang tidaklah susah untuk dicari pada hari ini.

Antara isu pokok dalam Ummah yang berlaku adalah cara fikir taksub mazhab dan kepuakan yang melampau, sehingga nyawa yang dihukum secara salah dilihat ringan dan tidak bernilai dek kerana “taksub yang wujud”.

Ada pula yang memalitkan Universiti Al-Azhar dalam hal ini, sedangkan Al-Azhar sebagai institusi ilmu sendiri terdapat pensyarah yang mempunyai pelbagai latar belakang dan pelbagai pendirian.

Hanya kerana ada beberapa “Azhariy” yang mengkritik, seluruh Institusi Al-Azhar redha dengan hukum tersebut.

Mereka yang taksub mazhab aliran tertentu melihat mazhab selain mereka adalah salah.

Perkara ini menyuburkan kebencian terhadap mazhab selain mereka, pentaksub Tasauf akan membenci Salafi dan Ikhwan, pentaksub Salafi akan membenci Tasauf dan Ikhwan, pentaksub Ikhwan akan membenci Tasauf dan Salafi, Kelompok “Jihadi” akan membenci semua yang tidak mengangkat senjata bersama mereka, kelompok pentaksub politik mencela dan membenci mereka yang mengkaji kitab.

Selain itu, mereka yang taksub kitab mencela mereka yang terjun bidang politik, pentaksub peniagaan menuduh yang makan gaji tidak membangunkan ekonomi Islam, pentaksub makan gaji penuduh yang berniaga menipu.. begitulah seterusnya.

Apa yang menyedihkan adalah apabila “kebencian” tersebut menghilangkan prinsip asas dalam menilai nyawa seorang muslim, di mana Allah SWT menyebut dengan begitu jelas lagi bersuluh sebuah prinsip yang menjadi asas kepada nyawa:

مِنْ أَجْلِ ذَٰلِكَ كَتَبْنَا عَلَىٰ بَنِي إِسْرَائِيلَ أَنَّهُ مَن قَتَلَ نَفْسًا بِغَيْرِ نَفْسٍ أَوْ فَسَادٍ فِي الْأَرْضِ فَكَأَنَّمَا قَتَلَ النَّاسَ جَمِيعًا وَمَنْ أَحْيَاهَا فَكَأَنَّمَا أَحْيَا النَّاسَ جَمِيعًا ۚ وَلَقَدْ جَاءَتْهُمْ رُسُلُنَا بِالْبَيِّنَاتِ ثُمَّ إِنَّ كَثِيرًا مِّنْهُم بَعْدَ ذَٰلِكَ فِي الْأَرْضِ لَمُسْرِفُونَ (32)

“Dengan sebab (kisah pembunuhan kejam) yang demikian itu kami tetapkan atas Bani Israil, bahawasanya sesiapa yang membunuh seorang manusia dengan tiada alasan yang membolehkan membunuh orang itu, atau (kerana) melakukan kerosakan di muka bumi, maka seolah-olah dia telah membunuh manusia semuanya; dan sesiapa yang menjaga keselamatan hidup seorang manusia, maka seolah-olah dia telah menjaga keselamatan hidup manusia semuanya,”

Hukuman mati bukanlah suatu yang mudah, tambahan pula dengan pendakwaan yang mengarut dan penuh syak wasangka yang berlaku terhadap Ikhwan Muslimin.

Semua maklum apa yang berlaku di Raba’ah, wujud kelompok “Baltagi” atau gangster upahan yang memporak-perandakan perhimpunan dengan senjata api ketika itu.

Wujud campur tangan luar dengan jelas, pelantikan sementara Robert S. Ford (bekas duta Amerika Syarikat (AS) ke Iraq) dan pelbagai isu yang timbul.

Untuk mensabitkan 13 orang pemimpin Ikhwan Muslimin sebagai pembunuh, dalam keadaan pedemonstrasi yang dibunuh “Baltagi” kekal tidak terbela, pembunuh sebenar masih bebas, teramat jelas konspirasi yang wujud bagi menjatuhkan Ikhwan Muslimin di Mesir.

Ketika krisis memuncak, saya tinggal di rumah yang tidak sampai 10 kilometer dari Medan Rabaah, sebuah masjid yang pernah saya menunaikan solat jemaah secara harian di dalamnya, sejak tahun pertama pula adalah laluan ke kubur dan setiap hari akan ada solat jenazah pendemonstrasi yang terbunuh.

Adakah salah 13 orang yang merupakan sebahagian daripada pendemonstrasi? Bagaimana pula pembelaan terhadap pendemonstrasi?.

Dengan kes mensabitkan Ikhwan Muslimin tampak begitu politikal dan tidak berasas, pentaksub-pentaksub dengan kebencian yang tersemai dengan mudah menjustifikasi hukuman tali gantung.

Malah, terus memejam mata terhadap kezaliman sebenar, berpuluh tahun yang diperlakukan terhadap Ikhwan Muslimin seperti penjara tanpa bicara, penangkapan terancang dan lain-lain serta Mesir dengan kerosakan sistem, rasuah dan kemunduran.

Semuanya tidak diambil kisah, namun apabila 13 orang Ikhwan Muslimin dihukum gantung, muncul pelbagai justifikasi dan beria-ia sangat menuduh.

Begitulah sifat-sifat pentaksub, yang mudah dipergunakan oleh musuh berkepentingan dan dimanfaatkan sepenuhnya untuk melagakan ummah, di mana tahap tertinggi dalam perlagaan adalah hilangnya nilai pada nyawa manusia.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


Nusantara ibu negara baru Indonesia, dominasi China atau bangsa Melayu Indonesia

BUKAN mudah untuk meramal ramalan masa depan tetapi kajian masa depan boleh dilakukan dengan data-data serta fakta sedia ada sebagai landasan kajian masa depan. Sekali imbas mungkin berita yang menggembirakan bagi rakyat Indonesia bila Presiden Jokowi mengumumkan ibu negara Indonesia akan berpindah ke Kalimantan. Banyak kelebihan kawasan tersebut terutamanya dari segi geografi menunjukkan kawasannya selamat dari bencana alam. Jakarta dijangkakan akan tenggelam.

Dengan peruntukan sebanyak AS$35 billion, sudah tentu ianya satu perbelanjaan yang besar. Nusantara akan menjadi pusat ekonomi utama Indonesia yang akan menggerakkan sektor sektor lain. Demografi penduduk akan berubah.

Persoalan yang seharus difikir bersama ialah siapa yang menerajui pembangunan utama ibu negara Nusantara. Sudah tentu fokus utama sebagai ibu negara ialah pembangunan ekonomi yang perlu diutamakan. Pembangunan ekonomi memerlukan kepada pelaburan yang besar sama ada pelaburan domestik dan pelaburan dari luar negara.

Perkembangan terkini menunjukkan rakyat Indonesia berbangsa China menguasai 90 peratus ekonomi Indonesia. Gelaran 9Naga antara tokoh-tokoh korporat China yang menguasai dan mengawal ekonomi Indonesia.

Adakah mereka akan terpinggir dengan arus yang ada atau mereka bersama dengan pelaburan dari luar akan menguasai ibu negara Nusantara. Rasanya jangkaan ini lebih tepat. Tidak mustahil Nusantara akan dikuasai oleh mereka keseluruhannya. Dengan keupayaan yang mereka ada dan dibantu sahabat mereka dari luar.

Senario semasa menampakkan OBOR tajaan China berpeluang untuk dilebarkan di Nusantara. Kesan ini bukan sahaja berlaku di Nusantara tetapi akan terpalit juga kepada negara jiran Malaysia yang terdekat terutamanya kedudukan Sabah dan Sarawak. Apa-apa yang berlaku di Kalimantan akan terkesan dengan Malaysia Timur dan Malaysia keseluruhannya. Malaysia perlu membuat kajian secepat mungkin untuk menghadapi senario masa depan yang akan berlaku demi kestabilan dan keselamatan negara.

Ustaz Sharipudin Abdul Kadir
Ketua Perhubungan ISMA Negeri Kelantan


AS kecam keras lawatan UAE ke Syria, gesa berhati-hati

WASHINGTON, 5 Rabiulakhir 1443H, Rabu – Amerika Syarikat (AS) mengecam keras lawatan diplomat tertinggi Emiriah Arab Bersatu (UAE) ke Damsyik, dan memberi amaran supaya negara itu  mempertimbangkan sebarang usaha menormalkan hubungan dengan rejim Syria.

Menteri Luar UAE, Abdullah bin Zayed, pada Selasa mengetuai delegasi pegawai kanan Emirat ke Damsyik, di mana mereka diterima oleh Bashar Al-Assad – menandakan lawatan pertama seumpama itu sejak konflik Syria meletus pada 2011.

Jurucakap Jabatan Negara, Ned Price berkata, pentadbiran Biden ‘prihatin’ dengan mesyuarat itu, serta ‘isyarat yang dihantarnya.’

“Pentadbiran ini tidak akan menyatakan sebarang sokongan terhadap usaha untuk menormalkan atau memulihkan Bashar Al-Assad, yang merupakan seorang diktator yang kejam,” kata Price kepada pemberita.

“Kami menggesa negeri di rantau ini mempertimbangkan dengan teliti kekejaman yang dilakukan rejim, terhadap rakyat Syria sejak sedekad lalu.

“Ini termasuk usaha berterusan rejim menafikan sebahagian besar negara itu mendapat akses bantuan kemanusiaan dan keselamatan,” katanya.

Price menegaskan AS tidak akan menormalkan atau meningkatkan hubungan diplomatiknya dengan Damsyik.

“Kami juga tidak menyokong negara lain menormalkan atau menaik taraf hubungan dengan mereka, memandangkan kekejaman yang telah dilakukan oleh rejim ini ke atas rakyatnya sendiri,” katanya.

Lawatan Bin Zayed itu dilaksanakan selepas lebih tiga tahun UAE membuka semula kedutaannya di Syria.

Pada Jun 2020, pentadbiran bekas Presiden AS, Donald Trump memberi amaran kepada Abu Dhabi mengenai kesan normalisasi berterusan, dan kemungkinan menghadapi sekatan di bawah Akta Caesar, yang membenarkan sekatan menyeluruh ke atas rejim Assad.

Usaha normalisasi Arab dengan rejim Syria telah dipercepatkan sejak Julai, terutamanya di Jordan, UAE dan Mesir.

Sidang kemuncak Liga Arab seterusnya di Algeria pada Mac dijangka membincangkan memulihkan keahlian Syria, yang telah dibekukan sejak 2011 akibat keganasan rejim Assad terhadap rakyatnya. – Agensi


Johor syor PKPB dilaksana secara bersasar

JOHOR BAHRU, 24 Rabiulawal 1442H, Selasa – Kerajaan negeri Johor mengesyorkan Perintah Kawalan Pergerakan Bersyarat (PKPB) yang bermula semalam dilaksanakan secara bersasar mengikut kawasan atau daerah zon merah COVID-19 dan bukan di seluruh negeri seperti yang dilaksanakan ketika ini.

Menteri Besar Johor, Datuk Hasni Mohammad berkata, syor untuk pertimbangan kerajaan Persekutuan itu dibuat menerusi Mesyuarat Jawatankuasa Khas Keselamatan Negeri (JKKN) yang dipengerusikannya di Bangunan Dato’ Jaafar Muhammad, dekat Iskandar Puteri, hari ini.

“Perkara ini amat penting supaya pelaksanaannya (PKPB) tidak menjejaskan sektor ekonomi dan aktiviti harian rakyat di kawasan yang mempunyai jangkitan yang rendah,” katanya menerusi kenyataan.

Hasni berkata, selain PKPB secara bersasar, kerajaan negeri turut menyarankan prosedur operasi standard (SOP) khusus kepada kerajaan Persekutuan bagi pembukaan skim ketiga selepas Laluan Hijau Timbal Balik (RGL) dan Peraturan Ulang Alik Berkala (PCA), iaitu Daily Commuting Arrangement (DCA) dengan Singapura.

Beliau berkata, meskipun kuasa penuh pembukaan sempadan kedua-dua negara adalah dalam bidang kuasa kerajaan Persekutuan, namun, kerajaan negeri Johor telah bersedia dengan kapasiti yang sepatutnya, bagi menjayakan DCA seperti yang telah disyorkan.

Pembukaan skim ketiga ini amat penting bagi memudahkan lagi pergerakan rakyat Malaysia yang masih berada di Singapura sejak bermulanya penutupan sempadan Malaysia dan Singapura, lapan bulan lepas, katanya.

“Ketiga, mesyuarat hari ini turut mencadangkan supaya tempoh kuarantin bagi rakyat Malaysia yang ingin pulang ke tanah air (yang bukan di bawah kategori PCA) untuk hanya menjalani tempoh kuarantin selama tujuh hari, di pusat kuarantin dan rumah masing-masing berbanding 14 hari sebelum ini,” katanya.

Hasni berkata, kerajaan negeri berharap agar saranan tersebut dipertimbangkan dengan kadar segera oleh kerajaan Persekutuan, demi kebaikan dan kesejahteraan bersama.-  Bernama


Kementerian Luar Pakistan diarah permudah urusan visa keluarga Dr Aafia Siddiqui

ISLAMABAD, 27 Zulkaedah 1443H, Isnin – Mahkamah Tinggi Islamabad mengarahkan Kementerian Luar supaya memudahkan ahli keluarga Dr Aafia Siddiqui, yang kini sedang menjalani hukuman penjara di Amerika Syarikat (AS) bagi mendapatkan visa dan membolehkan mereka membuat lawatan ke sana.

Dr Aafia, seorang warganegara AS yang berasal Pakistan disabitkan bersalah di mahkamah AS pada 2010 kerana didakwa membunuh tentera AS dan pegawai penyiasat ketika dalam tahanan di Afghanistan.

Wanita itu kini dijatuhkan hukuman penjara di AS selama 86 tahun.

Pada Oktober 2015, kakaknya, Fouzia Siddiqui telah memfailkan petisyen supaya kerajaan Pakistan meningkatkan usaha membebaskan kakaknya selain memudahkan keadaan bagi memberi hak kepada keluarga terdekat membuat lawatan di penjara tersebut.

Menerusi perintah bertulis yang dibuat 24 Jun lalu, mahkamah berkata, pegawai di Kementerian Luar memberi laporan dan menyatakan Konsul Jeneral di Texas telah melawat di sebuah pusat perubatan di mana Dr Aafia ditahan.

Mahkamah juga berkata, pihak konsul telah membuat permintaan dengan mahkamah untuk memberi sedikit kelonggaran kepada keluarganya untuk membuat lawatan.

“Pegawai kini berusaha untuk mendapatkan visa dan kebenaran yang diperlukan kepada keluarga bagi melawat Dr Aafia namun tidak boleh memberi jaminan kerana keputusan muktamad dalam hal ini terletak kepada kerajaan AS,” katanya.

Pada masa sama, Kementerian Luar turut mengarahkan keluarga Dr Aafia diberikan visa AS untuk melawat, dengan jaminan kebebasan dan keselamatan keluarga itu tidak terancam. – Agensi


3 rakyat Palestin cedera ditembak peneroka Israel di Tebing Barat

RAMALLAH, 22 Ramadan 1443H, Ahad – Tiga rakyat Palestin cedera akibat ditembak peneroka haram Israel di luar bandar Surif, di Hebron selatan Tebing Barat semalam, menurut sumber tempatan.

Saksi memberitahu bahawa sekumpulan peneroka haram Israel bersenjatakan senapang melepaskan tembakan ke arah petani Palestin yang bekerja di tanah mereka sendiri sehingga mencederakan tiga daripadanya.

Ketiga-tiga mereka dikejarkan ke hospital di bandar Hebron berdekatan untuk rawatan, namun keadaan dilaporkan cedera ringan dan sederhana.

Pasukan tentera penjajah Israel bertempur dengan orang awam Palestin yang marah selepas serangan tembakan dan kes sesak nafas akibat terhidu gas pemedih mata dilaporkan.

Perbuatan keganasan dan vandalisme peneroka Israel adalah perkara biasa di seluruh Tebing Barat yang diduduki, malah tidak pernah didakwa oleh pihak berkuasa pendudukan.

Antara 500,000 dan 600,000 warga Israel tinggal di penempatan haram Yahudi di seluruh wilayah Palestin, yang jelas bertentangan dengan undang-undang antarabangsa. – Agensi


Kes HFMD di Kelantan meningkat 533 peratus

KOTA BHARU, 11 Syawal 1443H, Khamis – Kes penyakit tangan, kaki dan mulut (HFMD) di Kelantan meningkat 553 peratus kepada 1,548 kes dalam tempoh Januari hingga awal bulan ini, berbanding hanya 237 kes dalam tempoh sama tahun lepas.

Pengarah Jabatan Kesihatan Negeri Kelantan, Datuk Dr Zaini Hussin berkata, daripada jumlah kes HFMD yang dilaporkan, majoriti kes adalah dalam kalangan kanak-kanak berumur satu hingga empat tahun iaitu sebanyak 75.8 peratus.

“Secara keseluruhan 87.9 peratus daripada kes yang dilaporkan adalah berumur enam tahun dan ke bawah,” katanya dalam kenyataan, hari ini.

Dr Zaini berkata dari segi kejadian wabak, sebanyak 18 wabak HFMD telah dilaporkan dalam tempoh Januari hingga awal Mei, berbanding dengan hanya satu wabak sahaja bagi tempoh sama pada 2021.

“Sebahagian besar wabak yang dilapor adalah melibatkan taska dan pusat jagaan kanak-kanak,” katanya.

Dr Zaini menasihati orang ramai terutama yang mempunyai anak kecil supaya mengambil langkah berjaga-jaga bagi membendung penularan kes HFMD di negeri itu. – Bernama


‘Tak masuk akal’ netizen kesal peniaga dikompaun RM50,000

BANGI, 16 Ramadan 1442H, Rabu – Rata-rata netizen meluahkan rasa kesal dan tidak berpuas dengan tindakan pihak berkuasa yang mengenakan jumlah kompaun sehingga RM50,000 kepada individu melanggar prosedur operasi standard (SOP) ketika pelaksanaan Perintah Kawalan Pergerakan (PKP).

Terdahulu, seorang peniaga burger, Wan Mohd Faisal Wan Kadir, 38, kesal kerana dikenakan kompaun sebanyak RM50,000 kerana beroperasi lebih masa.

Turut mengalami nasib sama adalah peniaga colek, Mohd Azizi Mohd Nor, 42, dan peniaga kedai runcit, Mansah Marjurin, 47.

Ketiga-tiga kejadian dilaporkan berlaku di Kota Bharu, Kelantan.

Tidak senang dengan perkara itu, pengguna Facebook dikenali Muhamad Faiz berkata, jumlah kompaun berkenaan adalah tidak masuk akal.

Beliau berkata, peniaga colek berkenaan menyiapkan tempahan kepada pelanggan yang datang hanya sebelum jam 11 malam.

“Bukannya ambil order selepas pukul 11. Setahun lebih COVID, tapi procedure masih lagi huru-hara,” katanya kesal.

Pengguna Duka Lara yang turut berpendapat sama berkata, tindakan kompaun itu seolah-olah tidak wajar kerana peniaga hanya berniaga di hadapan rumah dan tidak mempunyai sebarang pelanggan ketika dikompaun.

Dalam keadaan sukar ketika PKP, katanya, pihak berkuasa tidak patut sewenang-wenangnya menyaman rakyat.

“Kalau dia berniaga sekali pun, setakat tokey (pemilik) kedai je ada itu pun nak saman,” soalnya.

“Kompaun RM50,000 memang tak masuk akal. Masuk akal peniaga burger bukan untung banyak pun. Tetapi sebagai peniaga ikut SOP yang kerajaan tetapkan,” kata pengguna Beca Beca Antik Antik

Sementara itu, Roslentino Bravo dalam tulisannya menunding jari ke arah menteri yang tiada garis panduan kompaun yang ditetapkan bagi kesalahan yang tidak mengikut SOP.

“Nothing tolerance to avoid repeat (tiada toleransi untuk elak kesalahan sama).

“Nonsense (Merepek). Pegawai yang mengeluarkan saman sedap je la jawab kami menjalankan tugas. Mana kamu punya sifat kemanusiaan budi bicara mana,” katanya.

“Semoga selepas kompaun yang RM50,000 tu dapat membanteras COVID-19, tetapi sebaliknya jika COVID-19 masih menular boleh ke rakyat Malaysia saman KKM (Kementerian Kesihatan Malaysia) kerana kelalaian?” soal Halim Abdul Rahim.